Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα πως σήμερα θα συζητηθούν οι εξής ερωτήσεις: Η τέταρτη με αριθμό 222/26-11-2021 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Κλιματικής Κρίσης και Πολιτικής Προστασίας με θέμα: «Νέο Υπουργείο Κλιματικής Κρίσης και Πολιτικής Προστασίας». Θα απαντηθεί από τον Υπουργό Κλιματικής Κρίσης και Πολιτικής Προστασίας κ. Στυλιανίδη. Η πρώτη με αριθμό 221/26-11-2021 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Εργασίας και Κοινωνικών Υποθέσεων, με θέμα: «Εξασφάλιση Στέγης για όλους - Συνταγματική υποχρέωση της πολιτείας». Θα απαντηθεί από την Υφυπουργό Εργασίας και Κοινωνικών Υποθέσεων κ. Μιχαηλίδου. Η δεύτερη με αριθμό 218/26-11-2021 επίκαιρη ερώτηση δεύτερου κύκλου του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Περιβάλλοντος και Ενέργειας, με θέμα: «Υπογειοποίηση ηλεκτροδοτικών καλωδιώσεων στα μεσαιωνικά χωριά της Χίου». Θα απαντηθεί από τον Υφυπουργό Περιβάλλοντος και Ενέργειας κ. Γεώργιο Αμυρά. Η έβδομη με αριθμό 225/26-11-2021 επίκαιρη ερώτηση δεύτερου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Περιβάλλοντος και Ενέργειας, με θέμα: «Απόσυρση της βεβαίωσης παραγωγού για την εγκατάσταση αιολικού πάρκου πέντε σταθμών στη Δημοτική Ενότητα Στυρέων Δήμου Καρύστου». Θα απαντηθεί από τον Υφυπουργό Περιβάλλοντος και Ενέργειας κ. Γεώργιο Αμυρά. Η πέμπτη με αριθμό 231/29-11-2021 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «ΟΛΠ: Νέο λιμάνι κρουαζιέρας στην Πειραϊκή, διαρκής περιβαλλοντική ρύπανση από σπασμένο τσιμεντοκιβώτιο». Θα απαντηθεί από τον Υφυπουργό Περιβάλλοντος και Ενέργειας κ. Γεώργιο Αμυρά. Η τρίτη με αριθμό 232/29-11-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ικαρία και Φούρνοι: Εκατόν πενήντα ανεμογεννήτριες απειλούν με διάλυση το φυσικό οικοσύστημα». Θα απαντηθεί από τον Υφυπουργό Περιβάλλοντος και Ενέργειας κ. Γεώργιο Αμυρά. Η πέμπτη με αριθμό 664/25-10-2021 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η πρόχειρη εξαγγελία της Κυβέρνησης για τη μεταφορά των δασικών υπηρεσιών στο ΥΠΕΝ δεν προχωρά και δημιουργεί προβλήματα στους δασικούς υπαλλήλους», κατ' άρθρον 130 παράγραφος 5 του Κανονισμού της Βουλής. Θα απαντηθεί από τον Υφυπουργό Περιβάλλοντος και Ενέργειας κ. Γεώργιο Αμυρά. Η τρίτη με αριθμό 652/25-10-2021 ερώτηση του κύκλου των αναφορών και ερωτήσεων του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Νικόλαου Παππά προς τον Υπουργό Υποδομών και Μεταφορών, με θέμα: «Κωλυσιεργία και αποδοχή θέσεων του αναδόχου από τον κ. Καραμανλή σταμάτησαν το αντιπλημμυρικό έργο στους Δήμους Νίκαιας, Αγ. Ιωάννη, Μοσχάτου - Ταύρου», κατ' άρθρον 130 παράγραφος 5 του Κανονισμού της Βουλής. Θα απαντηθεί από τον Υφυπουργό Υποδομών και Μεταφορών κ. Καραγιάννη. Κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα. Οι Υπουργοί Ανάπτυξης και Επενδύσεων, Οικονομικών, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Κλιματικής Κρίσης και Πολιτικής Προστασίας και Επικρατείας, καθώς και οι Αναπληρωτές Υπουργοί Οικονομικών, Ανάπτυξης και Επενδύσεων και Εσωτερικών κατέθεσαν την 3η Δεκεμβρίου του 2021 σχέδιο νόμου: «Δίκαιη Αναπτυξιακή Μετάβαση και ρύθμιση ειδικότερων ζητημάτων απολιγνιτοποίησης». Παραπέμπεται στην αρμόδια Διαρκή Επιτροπή. Δεν θα συζητηθούν, κατόπιν συνεννόησης, οι εξής ερωτήσεις: Η πρώτη με αριθμό 213/22-11-2021 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Υγείας, με θέμα: «Σε απόγνωση οι πολίτες της δυτικής Αθήνας, λόγω σοβαρών ελλείψεων στις δομές πρωτοβάθμιας φροντίδας υγείας (ΠΦΥ)». Η πέμπτη με αριθμό 223/26-11-2021 επίκαιρη ερώτηση δεύτερου κύκλου του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Η αδράνεια της Κυβέρνησης για λήψη μέτρων στήριξης οδηγεί σε κατάρρευση το εισόδημα χιλιάδων παραγωγών κορινθιακής σταφίδας». Η έκτη με αριθμό 224/26-11-2021 επίκαιρη ερώτηση δεύτερου κύκλου του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεώργιου Βαρεμένου προς τον Υπουργό Υγείας, με θέμα: «Να ανανεωθούν άμεσα οι συμβάσεις ορισμένου χρόνου των εργαζομένων στην καθαριότητα, σίτιση και φύλαξη στις δομές υγείας του ΕΣΥ». Η ένατη με αριθμό 230/29-11-2021 επίκαιρη ερώτηση δεύτερου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Παρά τις διακηρύξεις, καμμία πρόοδος στα δικαιώματα και την υγειονομική κάλυψη των ανθρώπων που ζούνε με HIV». Δεν θα συζητηθεί η δέκατη με αριθμό 234/29-11-2021 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Χρήστου Σπίρτζη προς τον Υπουργό Προστασίας του Πολίτη, με θέμα: «Άμεση λήψη μέτρων για την προστασία της δημόσιας υγείας και αποτροπής διασποράς της COVID-19 από την τήρηση των κανόνων κοινωνικής αποστασιοποίησης από ανεμβολίαστους αστυνομικούς». Δεν θα συζητηθεί η τέταρτη με αριθμό 660/25-10-2021 ερώτηση του κύκλου των αναφορών και ερωτήσεων της Βουλευτού Φλώρινας του Συνασπισμού Ριζοσπαστικής Αριστεράς κ. Θεοπίστης (Πέτης) Πέρκα προς τον Υπουργό Περιβάλλοντος και Ενέργειας, με θέμα: «Προβληματισμός αναφορικά με τον σχεδιασμό της Κυβέρνησης για τα ειδικά και τοπικά πολεοδομικά σχέδια». Δεν θα συζητηθεί η όγδοη με αριθμό 229/29-11-2021 επίκαιρη ερώτηση δεύτερου κύκλου της Βουλευτού Καβάλας του Συνασπισμού Ριζοσπαστικής Αριστεράς κ. Σουλτάνας (Τάνιας) Ελευθεριάδου προς τον Υπουργό Περιβάλλοντος και Ενέργειας, με θέμα: «Νέα δεδομένα μετά την απάντηση του Επιτρόπου Σμιτ για την ενίσχυση της “Energean Oil & Gas”». Δεν θα συζητηθεί η δεύτερη με αριθμό 227/29-11-2021 επίκαιρη ερώτηση πρώτου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Άμεση καταβολή των ενισχύσεων στους παραγωγούς της Αιτωλοακαρνανίας». Δεν θα συζητηθεί η πρώτη με αριθμό 364/15-10-2021 ερώτηση του κύκλου των αναφορών και ερωτήσεων του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Κλιματικής Κρίσης και Πολιτικής Προστασίας, με θέμα: «Αντιμετώπιση κινδύνων από πλημμυρικά φαινόμενα». Δεν θα συζητηθεί η δεύτερη με αριθμό 452/17/19-10-2021 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Κλιματικής Κρίσης και Πολιτικής Προστασίας, με θέμα: «Πορεία υλοποίησης αντιπλημμυρικών και αντιδιαβρωτικών έργων». Η τρίτη με αριθμό 228/29-11-2021 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, με θέμα: «Επιδείνωση αντί για επίλυση των προβλημάτων των πληγέντων από τον σεισμό στο Αρκαλοχώρι» και η τέταρτη με αριθμό 219/26-11-2021 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Οικονομικών, με θέμα: «Ειδική εκκαθάριση της “ΛΑΡΚΟ” και εκτίμηση της αξίας της» δεν θα συζητηθούν κατόπιν συνεννόησης, διότι ο Υπουργός βρίσκεται στο Eurogroup. Θα ξεκινήσουμε με την τρίτη με αριθμό 652/25-10-2021 ερώτηση του κύκλου των αναφορών και ερωτήσεων του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Νικόλαου Παππά προς τον Υπουργό Υποδομών και Μεταφορών, με θέμα: «Κωλυσιεργία και αποδοχή θέσεων του αναδόχου από τον κ. Καραμανλή σταμάτησαν το αντιπλημμυρικό έργο στους Δήμους Νίκαιας, Αγ. Ιωάννη, Μοσχάτου - Ταύρου». Στην ερώτηση θα απαντήσει ο Υφυπουργός Υποδομών και Μεταφορών, ο κ. Καραγιάννης. Ορίστε, κύριε Παππά, έχετε τον λόγο για δύο λεπτά.
Ευχαριστώ πάρα πολύ, κυρία Πρόεδρε. Κύριε Καραγιάννη, είμαι βέβαιος ότι το γνωρίζετε το έργο. Εδώ έχουμε, όμως, μία περίπτωση στην οποία δεν ξέρω αν ευνοήθηκαν συμφέροντα ή όχι, η ουσία είναι ότι το έργο έχει σταματήσει και δεν έχουμε καμμία ένδειξη για το τι προτίθεστε εσείς να κάνετε, αν θα ζητήσετε από την περιφέρεια να το επαναπροκηρύξει, αν θα το πάρετε πάνω σας ή όχι. Εδώ αυτό που μας προβληματίζει πάρα πολύ είναι ότι ήταν μία εργολαβία σε εξέλιξη, μιλάμε για το αντιπλημμυρικό έργο που αφορά τους Δήμους Νίκαιας, Ρέντη και Μοσχάτου - Ταύρου, στην οποία ο εργολάβος έκανε αίτηση διακοπής των εργασιών το '20 πλέον, ενώ είχε ξεκινήσει και δουλεύει από το '19 επί διοίκησης Δούρου στην περιφέρεια. Έχει ξεκινήσει, έχει υπογράψει τη σύμβαση και υλοποιεί το έργο. Κάνει αίτηση διακοπής εργασιών, απορρίπτεται το αίτημά του και από την περιφέρεια και από το αρμόδιο συμβούλιο του Υπουργείου Υποδομών, επανέρχεται για αίτηση αναστολής της σύμβασης. Καθυστερεί το Υπουργείο να απαντήσει και έρχεται ο κ. Καραμανλής εκ των υστέρων να υιοθετήσει σχεδόν ως φωτοτυπία τους ισχυρισμούς του εργολάβου, να του δώσει τη δυνατότητα δηλαδή να μην καταστεί έκπτωτος, καθυστερεί να απαντήσει και του δίνει τη δυνατότητα να κάνει χρήση και των προθεσμιών πέρα από τις οποίες η εργολαβία κηρύσσεται τετελεσμένη και τελειωμένη ούτως ή άλλως. Άρα εδώ έχουμε μία περίπτωση στην οποία -τη γνωρίζετε την περιοχή, είμαι βέβαιος- όχι μόνο έχουμε το μεγάλο αντιπλημμυρικό το οποίο η Περιφέρεια Αττικής το έχει παγώσει, που πάει από το Ίδρυμα «Σταύρος Νιάρχος» μέχρι και τον Κηφισό, το μεγάλο κανάλι, με αποτέλεσμα να κοντεύουν να πνίγονται άνθρωποι και λεωφορεία να μετατρέπονται σε υποβρύχια, αλλά έχουμε και αυτό το έργο, το οποίο έχει παγώσει. Επιτρέψτε μου κατά παρέκκλιση, κυρία Πρόεδρε, πείτε μια κουβέντα για τις καθυστερήσεις στον Ε65 και το σταμάτημα των πληρωμών από το ΕΣΠΑ και το Πρόγραμμα Δημοσίων Επενδύσεων. Όλος ο τεχνικός κόσμος αυτή τη στιγμή βρίσκεται σε απόγνωση. Αντιλαμβάνομαι ότι δεν είναι το αντικείμενο της ερώτησης, κύριε Υφυπουργέ, αλλά η επικαιρότητα τρέχει και υπάρχουν ζητήματα τα οποία πραγματικά είναι φλέγοντα. Ευχαριστώ, κυρία Πρόεδρε.
Κι εγώ σας ευχαριστώ, κύριε συνάδελφε. Κύριε Υφυπουργέ, έχετε τον λόγο.
Ευχαριστώ πολύ, κυρία Πρόεδρε. Κύριε Παππά, κατ' αρχάς να σας ευχηθώ χρόνια πολλά για την ονομαστική σας εορτή. Θα ήθελα με απόλυτη ειλικρίνεια να πω ότι το ύφος της ερώτησης που καταθέσατε ήταν πολύ διαφορετικό με τη σημερινή σας τοποθέτηση. Οφείλω, όμως, να σας εξομολογηθώ ότι, όταν ανέγνωσα το περιεχόμενο της ερώτησής σας, αισθάνθηκα και απορία και προβληματισμό. Αισθάνθηκα απορία γιατί είδα το όνομά σας πρώτο-πρώτο και όλοι αναγνωρίζουμε ότι ήσασταν ένα κορυφαίο στέλεχος της κυβέρνησης του ΣΥΡΙΖΑ, που είχε τις τύχες της χώρας για τα προηγούμενα πέντε χρόνια, καθώς και επειδή τριάντα δύο Βουλευτές υπέγραψαν, κάτι που μου κάνει εντύπωση, γιατί δεν γνώριζαν τα πραγματικά γεγονότα που αφορούν ως έναν πολύ μεγάλο βαθμό και τη δική σας κυβέρνηση, η οποία είχε την ευθύνη της χώρας τα προηγούμενα χρόνια, αλλά και προβληματισμό για τη συμπεριφορά και τη λογική της Αξιωματικής Αντιπολίτευσης σχετικά με τα σημαντικά έργα υποδομών που σε κάθε περίπτωση -το αναγνωρίζουμε και θα θέλαμε να πιστεύουμε- όλοι μαζί στο ελληνικό Κοινοβούλιο θα πρέπει να θέλουν να υλοποιηθούν. Επί της αρχής, επιτρέψτε μου να κάνω δύο παρατηρήσεις. Είναι ξεκάθαρο ότι αυτή τη στιγμή υπάρχει μια σύγχυση σε ό,τι αφορά τις διαδικασίες, καθώς και τη σύνθεση του Συμβουλίου Δημοσίων Έργων, όσο κι εκείνες τις διαδικασίες που αφορούν τις συμβάσεις των δημοσίων έργων. Και το δεύτερο -σωστά το αναφέρατε, αλλά επιτρέψτε μου να το τονίσω- είναι ότι το έργο υλοποιείται αποκλειστικά από την Περιφέρεια Αττικής και ότι το Υπουργείο Υποδομών και Μεταφορών όσο και ο Υπουργός, ο Κώστας Καραμανλής, δεν είχε κι ούτε έχει καμμία εμπλοκή σε ό,τι αφορά την εκτέλεση ή τη διαχείριση του έργου. Τώρα, στο γραπτό κείμενο της ερώτησής σας αναφέρεστε σε μεθοδεύσεις από πλευράς Υπουργείου που οδήγησαν στη διακοπή εργασιών του έργου και τη διάλυση της σύμβασης. Είναι φαντάζομαι προφανές -και δεν το αποδίδω σε δόλο- ότι εξαιτίας της εσφαλμένης πληροφόρησης που σας παρείχαν διαμορφώσατε μια εσφαλμένη αντίληψη για το τι έχει μεσολαβήσει και γιατί το έργο οδηγήθηκε σε αδυναμία εκτέλεσης. Δυο λόγια θα μου επιτρέψετε να σας πω μόνο για το ιστορικό του έργου, για να καταλάβουν όλοι μέσα σε αυτή την Αίθουσα τι συζητάμε. Το έργο προκηρύχθηκε το 2018 από την Περιφέρεια Αττικής. Συμβασιοποιήθηκε το 2019 από την κ. Δούρου, λίγες μέρες πριν από τις εκλογές. Αυτό σημαίνει, κύριε Παππά, επιτρέψτε μου να σας πω, ότι η ωρίμανση του έργου, η δημοπράτηση και υπογραφή του έγινε όλη επί των ημερών της διοικήσεως Δούρου. Εδώ θα πρέπει να συνομολογήσουμε όλοι πως όσο καλή διαχείριση και οποιοσδήποτε κι αν είναι στη διοίκηση και στην αναθέτουσα αρχή, οι εγγενείς αδυναμίες, οι δομικές αδυναμίες που δεν φρόντισε να διευθετήσει η διοίκηση της κ. Δούρου πριν από τη δημοπράτηση του έργου, δύσκολα ξεπερνιούνται και με μαθηματική ακρίβεια καταλήγουν στην αδυναμία ολοκλήρωσης του έργου και δημιουργούν συνθήκες ώστε το ελληνικό δημόσιο να πληρώσει αποζημιώσεις. Κατά τη διάρκεια, λοιπόν, εκτέλεσης του έργου, κύριε Παππά, εμφανίστηκαν όλες οι ανωτέρω αστοχίες και παρουσιάστηκαν ιδιαίτερες δυσχέρειες και καθυστερήσεις στη υλοποίησή του, που οφείλονταν όχι μόνο σε ένα ζήτημα, αλλά σε πάρα πολλά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Επιτρέψτε μου, κυρία Πρόεδρε, ένα λεπτό ακόμη. Αυτά οφείλονται σε θέματα απαλλοτριώσεων, σε μετατοπίσεις δικτυών ΟΚΩ, στην Αρχαιολογία, αλλά κυρίως στις ελλείψεις ή παραλείψεις των μελετών με τις οποίες δημοπρατήθηκε το έργο. Αναφέρατε το ιστορικό και το έχετε και στην ερώτησή σας και νομίζω ότι δεν έχει ιδιαίτερη σημασία να το επαναλάβω. Σε αυτό το σημείο θέλω μόνο να σας πω ότι όταν ο ανάδοχος άσκησε ένσταση κατά της απόφασης της Περιφέρειας Αττικής, αυτή ήρθε στο Συμβούλιο Δημοσίων Έργων, εξετάστηκε -το Συμβούλιο Δημοσίων Έργων θα πρέπει να αναγνωρίσετε και εσείς ότι είναι ένα συμβούλιο υψηλού κύρους- και η απόφασή του οδηγήθηκε σε ισοψηφία, τέσσερα-τέσσερα. Γιατί αυτή είναι η πραγματικότητα. Ο Υπουργός Υποδομών, λοιπόν, ο κ. Καραμανλής, στάθμισε τα αναφερόμενα στη γνωμοδότηση και εξέδωσε μια απόφαση, συντασσόμενος με την απόφαση του εκπροσώπου του Νομικού Συμβουλίου του Κράτους, έχοντας πάντα έναν και μοναδικό γνώμονα, το δημόσιο συμφέρον. Γιατί, επιτρέψτε μου να σας πω, στα δημόσια έργα δεν πρέπει να κρύβουμε τα προβλήματα κάτω από το χαλί, γιατί θα τα βρίσκει ο επόμενος. Γιατί είτε στη μια περίπτωση είτε στην άλλη, κύριε Παππά, τις αποζημιώσεις θα τις πληρώσει ο Έλληνας φορολογούμενος, με τη μόνη διαφορά να εγγυάται ότι στη μία περίπτωση θα οδηγούμασταν σε μακροχρόνιες δικαστικές διαμάχες και θα εμπόδιζαν το ενδιαφέρον και το δικό σας της αντιπλημμυρικής θωράκισης της περιοχής. Αν για σας αυτό αποτελεί αντικείμενο μομφής προς τον Υπουργό, για μας αποτελεί στρατηγική επιλογή. Είναι επιλογή ευθύνης και σοβαρότητας η απόδοση ευθυνών εκεί που ανήκουν και όχι να πηγαίνουμε σε εύκολες καταδίκες που θα οδηγούσαν -και να είστε σίγουροι γι' αυτό- σε πολλαπλά βάρη για το δημόσιο στο μέλλον. Θα έπρεπε, λοιπόν, κύριε Παππά, τα ερωτήματα που θέτετε προς εμάς -και είναι καλό που τίθενται, για να δίνονται ξεκάθαρες απαντήσεις- να τα είχατε θέσει πρώτα στην κ. Δούρου, που ήταν Περιφερειάρχης Αττικής, για να μας απαντήσει αν είχε ολοκληρωμένες μελέτες και τις αναγκαίες αδειοδοτήσεις για να δημοπρατήσει το έργο ή και εκείνη είχε εσφαλμένη αντίληψη και αν είχε ολοκληρώσει και τις αναγκαίες απαλλοτριώσεις. Για να μην καταχρώμαι, όμως, τον χρόνο σας άλλο, κυρία Πρόεδρε, για όλες τις υπόλοιπες απαντήσεις θα επανέλθω στη δευτερολογία μου.
Ευχαριστώ, κύριε Υπουργέ. Κύριε συνάδελφε, έχετε τον λόγο για τρία λεπτά.
Ευχαριστώ, κυρία Πρόεδρε. Νομίζω ότι καθένας που παρακολουθεί τα πολιτικά πράγματα δεν πρέπει να έχει εκπλαγεί από την απάντησή σας, κύριε Καραγιάννη. Φταίει η Δούρου. Η Δούρου, δηλαδή, σχεδίασε το έργο, ξεκίνησε η εργολαβία, ο εργολάβος δεν προέβαλε καμμία ένσταση όταν ξεκίνησε να το υλοποιεί και όταν ήρθατε εσείς και η διοίκηση Πατούλη προφανώς είδε φως και μπήκε. Και καλά, η Δούρου δεν το σχεδίασε καλά, όπως εσείς ισχυρίζεστε. Δεν τα είχε δει αυτά ο εργολάβος ή μήπως η Δούρου είναι τόσο ικανή και έπεισε και το αρμόδιο συμβούλιο του Υπουργείου Υποδομών να απορρίψουν τις ενστάσεις σε Α΄ βαθμό; Προσέξτε τι λέτε, κύριε Καραγιάννη. Ο Υπουργός υιοθέτησε τις θέσεις της μειοψηφίας και έδωσε και τη δυνατότητα στον εργολάβο να περάσει ο καιρός, να παρέλθουν οι προθεσμίες και αυτοδίκαια να λυθεί η σύμβαση. Και ας πούμε, λοιπόν, ότι εμείς εδώ μπορούμε να κάτσουμε και να τσακωνόμαστε εσαεί για το τι έγινε ή δεν έγινε. Θα μας πείτε τι προτίθεστε να κάνετε τώρα; Θα γίνει το έργο; Μη μας λέτε τώρα ότι είναι στρατηγική επιλογή αυτό που κάνετε. Κάνετε πράξεις οι οποίες σημαίνουν έγερση αξιώσεων από τη μεριά του αναδόχου. Πληρώνει το δημόσιο. Δεν κατέπεσε η εγγυητική του κυρίου, ο οποίος θυμήθηκε ότι έχει ενστάσεις με τις μελέτες, με τα δίκτυα κοινής ωφέλειας, με τις απαλλοτριώσεις. Αυτά, όμως, απερρίφθησαν και από τις υπηρεσίες της περιφέρειας και από το αρμόδιο συμβούλιο του Υπουργείου, κύριε Καραγιάννη. Μην έρχεστε εδώ πέρα να αφομοιώνετε και να αναπαράγετε τα επιχειρήματά του, τα οποία τα απέρριψαν οι αρμόδιες υπηρεσίες. Και επαναλαμβάνω, εμείς είμαστε μία Αντιπολίτευση επισπεύδουσα όσον αφορά στα δημόσια έργα. Θέλουμε να δούμε τα δημόσια έργα να γίνονται. Δόξα τω θεώ πέντε δισεκατομμύρια απευθείας αναθέσεις έχετε δώσει ως Κυβέρνηση. Δεν θα χαλάμε τον κόσμο εάν λαμβάνετε τα κατάλληλα μέτρα, ούτως ώστε αυτά τα κρίσιμα έργα να προχωρήσουν και να υλοποιηθούν. Αντιθέτως, οι κάτοικοι της νότιας Αθήνας κάνουν τον σταυρό τους μην υπάρξει καινούργια νεροποντή. Εκεί, λοιπόν, θα ήθελα πάρα πολύ σαφείς απαντήσεις. Και σας παρακαλώ πάρα πολύ, μην παραλείψετε -μπορεί να μην είναι και αρμοδιότητα του δικού σας Υπουργείου- να μας πείτε και για το ζήτημα του ΕΣΠΑ και του ΠΔΕ, που έχουν σταματήσει απολύτως οι πληρωμές σε όλα τα έργα και έχουν λυθεί οι συμβάσεις, ακριβώς επειδή δεν υπάρχουν οι προβλεπόμενες καταβολές, αλλά και για το μείζον ζήτημα του Ε65, όπου θα περιμέναμε μία κουβέντα από εσάς, διότι οι νομοί και της Στερεάς Ελλάδος και της Θεσσαλίας περιμένουν με αγωνία να δουν αυτό το έργο να υλοποιείται. Ευχαριστώ, κυρία Πρόεδρε.
Και εγώ, κύριε συνάδελφε. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Κύριε Παππά, είμαι βέβαιος ότι αν είχατε στη διάθεσή σας τα πλήρη στοιχεία του έργου, θα συμφωνούσατε με όσα ανέφερα στην πρωτολογία μου. Είναι αντιληπτό, φαντάζομαι από όλους, ότι το έργο αυτό ανήκει στην Περιφέρεια Αττικής, το υλοποιεί η Περιφέρεια Αττικής και όχι το Υπουργείο Υποδομών. Θέλω, όμως, να σας γνωρίσω και κάτι ακόμα, που ίσως σας διαφεύγει και δεν το αναφέρατε, όμως, εμείς ως Κυβέρνηση είμαστε εδώ για να σας το υπενθυμίσουμε. Στο συγκεκριμένο έργο εφαρμόζεται για πρώτη φορά, πιλοτικά, στην Ελλάδα το Σύμφωνο Ακεραιότητας με χρηματοδότηση της Γενικής Διεύθυνσης Περιφερειακής Πολιτικής και Αστικής Ανάπτυξης της Ευρωπαϊκής Ένωσης. Το Σύμφωνο Ακεραιότητας αποτελεί μια συμφωνία υπογραμμένη μεταξύ της Διεθνούς Διαφάνειας Ελλάδας, της αναθέτουσας αρχής και των οικονομικών φορέων που υποβάλλουν προσφορά για το διαγωνισμό με στόχο έναν και μοναδικό: την ενίσχυση της διαφάνειας, καθώς και την προώθηση της πρόσβασης στην πληροφορία. Κύριε Παππά, καλοπροαίρετα σας ρωτάω το εξής: Έχετε διαβάσει τις εκθέσεις του Ανεξάρτητου Παρατηρητή; Θα τις καταθέσω, λοιπόν, για τα Πρακτικά για να τις διαβάσετε και εσείς και οι συνάδελφοί σας και μετά, αν θέλετε, μπορούμε να επανέλθουμε. Μου προκαλεί, όμως, ιδιαίτερη εντύπωση πώς μια τόσο σημαντική πρωτοβουλία που υλοποιήθηκε σε συνεργασία με έναν ανεξάρτητο θεσμό για την παρακολούθηση ενός σημαντικού έργου για τη νότια Αθήνα αποσιωποιείται από μέρους σας, παρ' όλο που παραθέτετε τόσα πολλά στοιχεία, τόσες λεπτομερείς αναφορές στο ιστορικό του έργου στην ερώτησή σας. Εγώ δεν πιστεύω ότι τα αγνοήσατε. Πιστεύω ότι δεν σας έδωσαν αυτό το στοιχείο. Αλλά, επειδή το υποβάλλω στα Πρακτικά, κύριε Παππά, παρακαλώ διαβάστε το. Και ό,τι λέει, επιβεβαιώνει τη ρητορική και τη γνωμοδότηση -που συντάχθηκε μαζί του ο Υπουργός- του Νομικού Συμβουλίου του Κράτους. Γιατί ο Κώστας Καραμανλής συντάχθηκε με την άποψη του Νομικού Συμβουλίου του Κράτους. Και προτείνω σε όλους τους Βουλευτές να το διαβάσουν. Αυτή είναι η πραγματικότητα, κύριε Παππά. Δυστυχώς, σας εκθέτει. Φαντάζομαι περισσότερο αφορά στους συνεργάτες σας και όχι σε εσάς τον ίδιο, αλλά δεν μπορείτε σε αυτή την Αίθουσα, άμεσα, να κάνετε το άσπρο-μαύρο. Στο Υπουργείο Υποδομών, επιτρέψτε μου να σας πω ότι μαζί με τον Κώστα Καραμανλή δεν σχεδιάζουμε έργα αφηρημένης τέχνης. Ωριμάζουν με συστηματική και μεθοδική δουλειά, με ρεαλιστικά χρονοδιαγράμματα, έργα πνοής που μεταβάλλουν όλο αυτό το περιβάλλον. Είναι ένα σημαντικό έργο αυτό που αναφέρατε. Και γι' αυτό είμαστε σε επαφή με την περιφέρεια, για να δούμε πώς θα προχωρήσει όλο αυτό το έργο. Γιατί και η περιφέρεια αντιλήφθηκε πόσο ανώριμο ήταν όταν το δημοπράτησε. Θα χαθούν τα λεφτά; Η Περιφέρεια Αττικής μάς ενημέρωσε πως το έργο δεν απεντάχθηκε και με πρόγραμμα-γέφυρα θα ενταχθεί και στην επόμενη προγραμματική περίοδο. Ξέρετε, όμως, τι άλλο μάς απάντησαν; Ότι προστέθηκε και ακόμη ένα υποέργο απαλλοτριώσεων που εκτελούν σε συνεργασία με τις εταιρείες ΟΚΩ, για να μετακινηθούν τα δίκτυα και -σωστά το αναφέρατε πριν από λίγο- να μπορέσουν να δημοπρατήσουν το έργο, ώστε οι κάτοικοι της νότιας Αθήνας να έχουν ένα έργο που το χρειάζονται. Αυτό όμως, κύριε Παππά, θα έπρεπε να έχει γίνει πριν από το 2018. Θα ήταν άκομψο από μέρους μου να ισχυριστώ ότι ένα τέτοιο έργο όποιος επιδίωκε να συνεχιστεί, κατ' αυτόν τον τρόπο, δεν θα ήταν μια οικονομική αιμορραγία για το ελληνικό δημόσιο. Δεν θα ήθελα να επανέλθω, γιατί νομίζω ότι τα στοιχεία που σας καταθέσαμε, μαζί με την απόφαση του Συμβουλίου Δημοσίων Έργων θα τα έχετε στη διάθεσή σας να τα διαβάσετε, οπότε εκεί θα αντιληφθείτε τι ακριβώς έχει γίνει. Σας ευχαριστώ πολύ.
Και εγώ σας ευχαριστώ, κύριε Υπουργέ. Ακολουθεί η πρώτη με αριθμό 221/26-11-2021 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Εργασίας και Κοινωνικών Υποθέσεων, με θέμα: «Εξασφάλιση στέγης για όλους - Συνταγματική υποχρέωση της πολιτείας». Στην ερώτηση θα απαντήσει η Υπουργός Εργασίας και Κοινωνικών Ασφαλίσεων κ. Δόμνα Μιχαηλίδου. Ορίστε, κύριε συνάδελφε, έχετε τον λόγο για δύο λεπτά.
Ευχαριστώ, κυρία Πρόεδρε. Κυρία Υπουργέ, η έλλειψη στέγης είναι ένα πρόβλημα υπαρκτό, το οποίο εκθέτει την πολιτεία, διότι είναι ένα βαθιά ανθρωπιστικό πρόβλημα το οποίο θίγει τις αξίες του σύγχρονου κράτους δικαίου. Όσο περισσότεροι είναι οι άστεγοι στη χώρα μας, τόσο λιγότερο κράτος δικαίου έχουμε. Σε αυτό το σημείο θέλω να ευχαριστήσω τους Οικολόγους Πράσινους που ανέδειξαν το θέμα και έχουν συμβάλει στην ανάδειξή του, αλλά και στην επίλυση του συγκεκριμένου θέματος της αστεγίας. Κυρία Υπουργέ, με την ερώτηση θέτουμε τέσσερα θέματα. Πρώτον, για πρώτη φορά έγινε προσπάθεια καταγραφής των αστέγων το 2018. Συνεπώς ρωτάμε την Κυβέρνηση: Αυτή η προσπάθεια συνεχίζεται και πώς; Θα συνεχιστεί η προσπάθεια καταγραφής των αστέγων; Δεύτερον, ποια είναι η πρόσβαση των αστέγων σε υπηρεσίες υγείας, αλλά και εργασίας; Και να θυμίσουμε ότι δυστυχώς έγινε μια συσταλτική ερμηνεία στον νόμο το 2020 σε σχέση με το 2012 για το ποιος θεωρείται άστεγος, με αποτέλεσμα αρκετοί να μη θεωρούνται άστεγοι. Διότι άστεγος, κυρία Υπουργέ, δεν είναι μόνο αυτός ο οποίος κοιμάται στον δρόμο, αλλά αυτός ο οποίος -είναι η λεγόμενη κρυφή αστεγία- μένει σε κατάλυμα χωρίς ηλεκτρικό ρεύμα, σε πρόχειρο κατάλυμα. Τρίτον, πώς αξιοποιούνται δημόσια κτήρια για την ικανοποίηση των στεγαστικών αναγκών; Τέταρτον, περιμένουμε να μας πείτε ποιες είναι οι συγκεκριμένες δράσεις, από το ΕΣΠΑ, από το Ταμείο Ανάκαμψης και Ανθεκτικότητας, οι οποίες θα διοχετευθούν για την κάλυψη των βιοτικών και στεγαστικών αναγκών; Και αν από το εθνικό σχέδιο για τη φτώχεια, το οποίο περιμένουμε να μας πείτε πού βρίσκεται, προβλέπονται δράσεις συγκεκριμένες για την καταπολέμηση της αστεγίας. Ευχαριστώ.
Και εγώ ευχαριστώ, κύριε συνάδελφε. Κυρία Υπουργέ, έχετε τον λόγο.
Κυρία Πρόεδρε, κύριοι Βουλευτές, κύριε Υπουργέ, είμαστε μια Κυβέρνηση που, κύριε Κόκκαλη, δυόμισι χρόνια τώρα αυτό που έχει καταφέρει να κάνει στην κοινωνική πολιτική νομίζω ότι μπορεί να συνοψιστεί σε τρεις κύριους άξονες: Την προστασία των πλέον ευάλωτων μέσα στην πανδημία, αλλά ταυτόχρονα με αυτή, μια αυξημένη έμφαση στην παιδική προστασία και ταυτόχρονα την ενίσχυση των πλέον ευάλωτων, των πιο ευάλωτων. Μέσα στους πλέον ευάλωτους είναι βεβαίως και οι άστεγοι. Αναφερθήκατε σε τέσσερα ερωτήματα. Νομίζω θα καταφέρω να απαντήσω και στα τέσσερα. Ίσως μου πάρει και λίγο χρόνο από τη δευτερολογία. Για το συγχρηματοδοτούμενο πρόγραμμα, το οποίο έχει δύο άξονες, πρώτον, την καταγραφή των αστέγων και, δεύτερον, τις συνέργειες μεταξύ κεντρικής διοίκησης, τοπικής αυτοδιοίκησης και επιμέρους φορέων έτσι ώστε να γίνει η σωστή αντιμετώπιση της αστεγίας, όντως έγινε ένα πιλοτικό πρόγραμμα το 2018. Η συνέχιση του πιλοτικού αυτού προγράμματος σε κάποιες μόνο πόλεις της Ελλάδας, όπου έγινε η καταγραφή με πανεπιστήμιο το οποίο χρησιμοποιήθηκε τότε, συνεχίζει τον Μάρτιο του 2022. Η Γενική Γραμματεία Κοινωνικής Αλληλεγγύης και Καταπολέμησης της Φτώχειας συνεχίζει τον Μάρτιο του 2022 την προσπάθεια αυτή καθώς και μεθοδολογικά μέσα στην πανδημία η συνέχιση αυτή ήταν δύσκολη. Όμως, αντιλαμβανόμαστε όλοι ότι η καταγραφή από μόνη της δεν είναι το κύριο εργαλείο. Η καταγραφή είναι ένας μηχανισμός θεμιτός, ουσιαστικός, ένας μηχανισμός που χρειάζεται, που δεν συνιστά, όμως, αυτός καθαυτόν την υποστήριξη των αστέγων. Η υποστήριξη των αστέγων γίνεται με δράσεις, γίνεται με πολιτικές, γίνεται με πολύ στοχευμένες ενισχύσεις. Πρώτη εξ αυτών είναι η διασύνδεση μέσω της ηλεκτρονικής πλατφόρμας, έτσι ώστε να γνωρίζουν οι επιμέρους φορείς, η τοπική αυτοδιοίκηση, σε ποια υπνωτήρια, σε ποιες δομές αστέγων υπάρχουν θέσεις, έτσι ώστε αυτόματα να μην υπάρχουν επικαλύψεις και να μπορεί ένας άστεγος, αλλά και οι κοινωνικές υπηρεσίες του δήμου να γνωρίζουν την πληροφορία για το ποιος μπορεί να φιλοξενηθεί πού, αλλά και το πρωί, την ημέρα, σε κέντρο ημέρας. Αντίστοιχα στο κομμάτι των παροχών έχουν γίνει ουσιαστικές δράσεις και ουσιαστικές ενισχύσεις από την Κυβέρνηση αυτή. Μιλώ για τις επιδοματικές ενισχύσεις τόσο σε ποσό, δηλαδή στην όλη χρηματοδότηση, αλλά και στο κομμάτι της δεξαμενής των δικαιούχων. Τι εννοώ σε ποσό συγκεκριμένα; Αύξηση των δικαιούχων του ελάχιστου εγγυημένου εισοδήματος κατά 15% για τη χρονιά αυτή σε διακόσιες εξήντα χιλιάδες νοικοκυριά και οικογένειες. Αύξηση του επιδόματος στέγασης σε διακόσιες εβδομήντα χιλιάδες νοικοκυριά κατά 34% τη χρονιά αυτή. Και μετά από πολύ συγκεκριμένες, στοχευμένες ενισχύσεις με επιδόματα, όπως το ελάχιστο εγγυημένο με διπλή δόση αυτόν τον Δεκέμβριο, όπως είπε και ζήτησε και ο ίδιος ο Πρωθυπουργός. Αλλά -και κλείνω με αυτό- πολύ συγκεκριμένα διορθώσαμε μια πάρα πολύ μεγάλη αδικία, κύριε Κόκκαλη, και αυτή είναι μια αδικία την οποία βρήκα εδώ και για να σας είμαι και απολύτως ειλικρινής δεν πίστευα ότι μπορούσε να υπάρχει. Μέχρι το 2020, που το Κοινοβούλιο αυτό το ψήφισε, ελάχιστο εγγυημένο εισόδημα δεν έπαιρναν άστεγοι και κακοποιημένες γυναίκες που διέμεναν σε δομές φιλοξενίας. Τώρα διευρύναμε τους δικαιούχους του ελάχιστου εγγυημένου εισοδήματος και εντάξαμε σε αυτούς τους πιο ευάλωτους. Ποιους; Τους αστέγους για τους οποίους καταθέσατε και την ερώτησή σας. Ευχαριστώ πολύ.
Και εμείς ευχαριστούμε, κυρία Υπουργέ. Κύριε συνάδελφε, έχετε τον λόγο για τρία λεπτά.
Κυρία Υπουργέ, εν μέρει θα συμφωνήσω ότι η καταγραφή δεν είναι το κύριο εργαλείο. Θα διαφωνήσω, όμως, με αυτό που ίσως παραλείψατε, και ίσως συμφωνήσετε εσείς με εμένα στη δευτερολογία σας, ότι είναι το πρώτο εργαλείο. Εάν δεν καταγράψουμε τους άστεγους, πώς θα καταγραφούν μετά οι δικαιούχοι των επιδομάτων; Είπατε στην πρωτολογία σας ότι τον Μάρτιο του 2022 θα συνεχιστεί το πρόγραμμα καταγραφής των αστέγων το οποίο είχε ξεκινήσει το 2018 πιλοτικά. Θα το περιμένουμε, θα το δούμε. Δεύτερον, ξέρετε, τώρα που θα εφαρμοστεί στην πράξη το Πτωχευτικό Δίκαιο, κυρία Υπουργέ, θα υπάρχει κόσμος ο οποίος θα χάσει τα σπίτια του. Δεν υπάρχει προστασία πρώτης κατοικίας. Θα ήθελα να ρωτήσω εάν η Κυβέρνησή σας σκοπεύει να υιοθετήσει το μοντέλο που ισχύει σε πολλές ευρωπαϊκές χώρες της κοινωνικής κατοικίας, αξιοποιώντας κτήρια, ακίνητα του δημοσίου και αξιοποιώντας και τα αγνώστου ιδιοκτήτη ακίνητα από το Κτηματολόγιο. Βέβαια, αυτό δεν είναι επί της παρούσης. Το έχουμε επισημάνει πολλές φορές με ερωτήσεις ότι μπορεί να συνεισφέρουν τα αγνώστου ιδιοκτήτη ακίνητα του Κτηματολογίου για την κοινωνική κατοικία, διότι οι στεγαστικές ανάγκες θα αυξηθούν πάρα πολύ. Περιμένω, όμως, στη δευτερολογία σας, κυρία Υπουργέ, να μας πείτε εάν υπάρχουν και εάν έχετε σχεδιάσει συγκεκριμένες δράσεις από το Ταμείο Ανάκαμψης για την καταπολέμηση της αστεγίας και εάν το εθνικό σχέδιο για τη φτώχεια περιλαμβάνει ή προβλέπει δράσεις συγκεκριμένες για την καταπολέμηση της αστεγίας.
Και εγώ σας ευχαριστώ. Κυρία Υπουργέ, έχετε τον λόγο.
Κυρία Πρόεδρε, κύριε Κόκκαλη, βεβαίως να ενημερώσουμε και εσάς και την Εθνική Αντιπροσωπεία για τους πόρους που έχουν εξασφαλιστεί, τόσο από τον κρατικό προϋπολογισμό όσο και από ευρωπαϊκά κονδύλια, όπως το Ταμείο Ανάκαμψης. Θα ήθελα να θυμίσω ότι στον ίδιο νόμο, στον ν.4756/2020 που αυτό το Κοινοβούλιο υπερψήφισε, πέραν από την ένταξη των αστέγων στους δικαιούχους του ελάχιστου εγγυημένου εισοδήματος, αυτό που κάναμε είναι ότι θεσμοθετήσαμε και το πρόγραμμα «Στέγαση και Εργασία» ως ένα μόνιμο δημόσιο πρόγραμμα, στο οποίο η πολιτεία δίνει 10 εκατομμύρια ευρώ σε δήμους, έτσι ώστε να διασφαλίσουν την κοινωνική ένταξη αστέγων, είτε είναι άτομα είτε είναι σε νοικοκυριά. Τι κάνει το πρόγραμμά μας «Στέγαση και Εργασία»; Κάνει τρία πολύ σημαντικά πράγματα. Πρώτον, εξασφαλίζει το μισθοδοτικό και το μη μισθοδοτικό κόστος για έναν χρόνο στα άτομα τα οποία εντάσσει και το τρέχουν οι δήμοι. Δεύτερον, εξασφαλίζει το ενοίκιο των ανθρώπων αυτών για δύο χρόνια, έτσι ώστε στην περίπτωση που δεν συνεχίσουν την ίδια δουλειά την πρώτη χρονιά, εφόσον πλέον θα έχουν βγει στην αγορά εργασίας μη χρηματοδοτούμενοι από το κράτος, να μπορούν να έχουν μια βοήθεια και να μην φύγουν απευθείας από την κρατική υποστήριξη. Και τρίτον, μαζί με το ενοίκιο των ανθρώπων αυτών, ως κράτος ερχόμαστε και υποστηρίζουμε και τις ΔΕΚΟ τους, τους λογαριασμούς τους, αλλά και το κόστος των οικοσκευών τους. Οπότε, μία πλήρης προσέγγιση και μια πλήρης βοήθεια από την πλευρά του κράτους, έτσι ώστε να βοηθήσουμε τους ευάλωτους αυτούς συμπολίτες μας στο κομμάτι της κοινωνικής επανένταξης, αλλά και της επανένταξης ή ένταξης στην αγορά εργασίας. Τώρα, μιας και με ρωτήσατε για την κοινωνική κατοικία και τι πόρους έχουμε εξασφαλίσει από το Ταμείο Ανάκαμψης, να σας πω ότι έχουμε στήσει το πρόγραμμα «Δημιουργία Δικτύου Κοινωνικά και Οικονομικά Προσιτής Κατοικίας» με πάνω από 1,5 εκατομμύριο ευρώ από το Ταμείο Ανάκαμψης, έτσι ώστε να κάνουμε το εξής: Ξεκινώντας από δύο πόλεις, ξεκινώντας από την Αθήνα και τη Θεσσαλονίκη, προσφέρουμε τρία πράγματα. Προσφέρουμε μια ανακαίνιση, αν θέλετε, στα σπίτια τα οποία είναι ιδιόκτητα και είναι σε τέτοιες συνθήκες που χρειάζονται κάποια βοήθεια, έτσι ώστε οι οικονομικά ευάλωτοι συμπολίτες μας να μπορέσουν να μείνουν εκεί. Προσφέρουμε χρήματα στους δήμους, έτσι ώστε να κάνουν την καταγραφή των σπιτιών αυτών, για να υπάρχει ένα μητρώο όπου κάποιος μπορεί να βρει τι γίνεται. Και τρίτον, δίνουμε κίνητρα στους ιδιοκτήτες των σπιτιών, έτσι ώστε να μπορούν να τα βάλουν στο μητρώο της ευάλωτης κοινωνικής κατοικίας και να ξέρουν ότι έχουν εξασφαλισμένο το ενοίκιό τους, το χαμηλωμένο ενοίκιο, το οποίο το κράτος θα μπορέσει να δώσει στον ιδιοκτήτη την ασφάλεια ότι θα πληρωθεί, αλλά βέβαια και φορολογικά κίνητρα, έτσι ώστε να ενταχθεί ο ιδιοκτήτης του σπιτιού στο πρόγραμμα αυτό. Ευχαριστώ πολύ.
Και εγώ σας ευχαριστώ πολύ που ήσασταν και συνεπής στον χρόνο σας. Προχωράμε στη δεύτερη με αριθμό 218/26-11-2021 επίκαιρη ερώτηση δεύτερου κύκλου του Βουλευτή Επικρατείας του Κινήματος Αλλαγής Γεώργιου Καμίνη προς τον Υπουργό Περιβάλλοντος και Ενέργειας με θέμα: «Υπογειοποίηση ηλεκτροδοτικών καλωδιώσεων στα μεσαιωνικά χωριά της Χίου». Στην ερώτηση θα απαντήσει ο Υφυπουργός Περιβάλλοντος και Ενέργειας κ. Αμυράς. Κύριε συνάδελφε, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υφυπουργέ, υπάρχει εναλλαγή των ρόλων. Παλιά μού απευθύνατε εσείς ερωτήσεις στο δημοτικό συμβούλιο, τώρα σας απευθύνω εγώ. Κύριε Υφυπουργέ, πριν από έναν μήνα περίπου, βρέθηκα στην ιδιαίτερη πατρίδα μου, στη Χίο, και είχα συνάντηση εκεί με τους προέδρους των τοπικών κοινοτήτων της νότιας Χίου στην περιοχή των Μαστιχοχωρίων, όπου βρίσκονται και πάρα πολλοί παραδοσιακοί οικισμοί μεγάλης ιστορικής και πολιτιστικής αξίας, της βυζαντινής περιόδου. Οι κάτοικοι θέλουν να παραμείνουν εκεί, αλλά θέλουν να είναι ζωντανοί οι οικισμοί και καθ' όλη τη διάρκεια του χρόνου. Θέλουν να γίνουν πραγματικά ζωντανά, τοπικά κύτταρα. Υπάρχει το πρόβλημα ότι όποιος πάει να ανακαινίσει το σπίτι του ή αγοράζει καινούργιο σπίτι είναι υποχρεωμένος να προχωρήσει σε υπογειοποίηση των καλωδίων. Και δυστυχώς, το κόστος αυτό της υπογειοποίησης ο ΔΕΔΔΗΕ το μετακυλίει στις πλάτες των ιδιοκτητών και το κόστος αυτό είναι πάρα πολύ μεγάλο, με αποτέλεσμα όχι μόνο να υποβάλλονται σε έξοδα οι κάτοικοι, αλλά και η υπογειοποίηση να είναι αποσπασματική και να καθυστερεί. Υπήρξαν στο παρελθόν προτάσεις για ένταξη της υπογειοποίησης των καλωδίων σε ευρωπαϊκά προγράμματα, σε ΕΣΠΑ. Αναρωτιέμαι αν υπάρχει κάποια αντίστοιχη πρόταση τώρα, ειδικά για το Ταμείο Ανάκαμψης. Αν δεν υπάρχει, θα ήθελα να μάθω αν υπάρχει κάποια άλλη. Σας ευχαριστώ πολύ.
Ευχαριστώ κι εγώ, κύριε συνάδελφε. Κύριε Υπουργέ, έχετε τον λόγο.
Σας ευχαριστώ πολύ, κυρία Πρόεδρε. Αγαπητέ κύριε Καμίνη, ναι, όντως παλαιότερα, πριν μερικά χρόνια, σας απηύθυνα εγώ ερωτήσεις στο δημοτικό συμβούλιο και πάντοτε μου απαντούσατε τεκμηριωμένα και ουσιαστικά και από τότε μπορώ να πω ότι δεν μου είχε περάσει απαρατήρητο το ενδιαφέρον σας όχι μόνο για την Αθήνα, αλλά και για άλλες περιοχές της Ελλάδος, πόσω μάλλον για τη Χίο και τα μεσαιωνικά της χωριά, που είναι σημεία πολιτισμικού και ιστορικού υψηλοτάτου ενδιαφέροντος όχι μόνο για την Ελλάδα, αλλά και παγκοσμίως. Φαντάζομαι εσείς έχετε μεγάλη εμπειρία από τη Χίο, όπως και εμείς σε έναν βαθμό. Όποιος περπατήσει στο Πυργί, στα Μεστά, στους Ολύμπους, στα υπόλοιπα υπέροχα μεσαιωνικά χωριά, στην Καλαμωτή, στα Αρμόλια, αντιλαμβάνεται ότι μιλάμε για ζωντανά μουσεία ιστορίας και ελληνικότητας και μιας εξαιρετικής αρχιτεκτονικής ιδιαιτερότητας. Πρώτα απ' όλα να πούμε ότι η ελληνική πολιτεία διαχρονικώς -και αυτό πρέπει να το αναγνωρίζουμε- έχει δείξει ενδιαφέρον για τα παραδοσιακά χωριά στη Χίο. Με δύο προεδρικά διατάγματα, το 1978 το πρώτο και το δεύτερο το 1988, τα χωριά χαρακτηρίστηκαν «παραδοσιακοί οικισμοί». Σ' αυτά, λοιπόν, τα δύο διατάγματα αναφέρονται οι προϋποθέσεις και οι όροι για όλες τις τεχνικές εργασίες που πρέπει να κάνει κάποιος εάν έχει το σπίτι του εκεί, αλλά κυρίως για τα έργα υποδομής κοινής ωφέλειας. Κατ' αρχάς να πούμε ότι οι μεσαιωνικοί οικισμοί της Χίου ηλεκτροδοτήθηκαν από τη ΔΕΗ τη δεκαετία του 1960 και μάλιστα προς τιμήν της η ΔΕΗ προχώρησε σε υπογειοποίηση των καλωδίων. Φαντάζομαι δεν μιλάτε για εναέρια καλώδια που να υφίστανται σήμερα ή να πρέπει κάποιος να επιλέξει. Είναι μία διαφορετική πατέντα της ΔΕΗ, θα την αναφέρω αμέσως μετά. Παρ' όλα αυτά η ΔΕΗ είχε προχωρήσει στις εργασίες υπογειοποίησης από τη δεκαετία του '60, πολύ πριν κριθούν διατηρητέοι οι παραδοσιακοί οικισμοί. Πώς γίνεται, λοιπόν, η ηλεκτροδότηση, αυτή για την οποία σήμερα εσείς πολύ σωστά μού απευθύνετε κάποια ερωτήματα; Χρησιμοποιήθηκαν, λοιπόν, μονωμένα καλώδια, τα οποία τοποθετήθηκαν στους τοίχους των σπιτιών μαζί με κουτιά διανομής ρεύματος στις αποχρώσεις της τοιχοποιίας, απαιτήθηκαν ειδικές κατασκευές με χρήση πέτρας και άλλων οικοδομικών υλικών και με αυτόν τον τρόπο το κράτος προστάτευσε το τοπίο και την αρχιτεκτονική κληρονομιά των μεσαιωνικών χωριών. Τι θέτουν οι κάτοικοι και οι ιδιοκτήτες; Θέτουν ένα ζήτημα για την οικονομική τους επιβάρυνση στην περίπτωση νέας ηλεκτροδότησης ή τροποποίησης υφιστάμενης ηλεκτροδότησης. Γιατί ο ΔΕΔΔΗΕ, όπως σας είπα, κατά την ηλεκτροδότηση από τη δεκαετία του '60 τα καλώδια τα έχει βάλει υπόγεια και βγαίνουν τα μονωμένα καλώδια στον τοίχο για το κάθε σπίτι. Άρα εάν κάποιος ιδιοκτήτης θέλει να χτίσει εκ νέου ή αν θέλει να κάνει κάποιες αλλαγές εκεί είναι που όντως επιβαρύνεται με την υπογειοποίηση. Όμως, ο ΔΕΔΔΗΕ είναι υποχρεωμένος για κάθε έργο στο δίκτυο ηλεκτροδότησης να φτιαχτεί μια τεχνική μελέτη την οποία την αποστέλλει στην αρμόδια Εφορεία Βυζαντινών Αρχαιοτήτων για να εγκριθεί. Αν εγκρίνει η Εφορεία Αρχαιοτήτων αυτή την τεχνική παράμετρο και αυτό το τεχνικό έργο, δηλαδή της υπογειοποίησης για νέες συνδέσεις ή για τροποποίηση των υφιστάμενων, τότε ο ΔΕΔΔΗΕ ζητά την οικονομική συμμετοχή -όπως πολύ σωστά είπατε- από τον ενδιαφερόμενο πολίτη και μόνο τότε ξεκινούν οι εργασίες. Στη δευτερολογία μου θα σας πω ακριβώς για το τι έχουμε εντάξει και ποια προγράμματα τρέχουν -το λέω από τώρα και θα το αναλύσω στη δευτερολογία μου- στο Ταμείο Ανάκαμψης δηλαδή. Έχουμε βάλει το κόστος υπογειοποίησης, ώστε να αφαιρέσουμε και αυτό το βάρος από τους πολίτες. Αλλά επισημαίνω ότι μιλάμε για νέες συνδέσεις ή τροποποιήσεις των υφιστάμενων. Η υπόλοιπη δουλειά είχε γίνει τα προηγούμενα χρόνια. Σας ευχαριστώ.
Κι εγώ σας ευχαριστώ. Κύριε συνάδελφε, έχετε τον λόγο για τρία λεπτά.
Ευχαριστώ, κυρία Πρόεδρε. Κύριε Υφυπουργέ, έχω εδώ και καταθέτω στα Πρακτικά την αίτηση κατοίκου της Καλαμωτής με ημερομηνία 1η Μαρτίου 2018 όπου του απαντά ο ΔΕΔΔΗΕ, η Διεύθυνση Περιφέρειας Νήσων Περιοχής Χίου, και ουσιαστικά πληροφορεί τον πολίτη ότι το κόστος για αυτή τη σύνδεση ανέρχεται στο ποσό των 3.600 ευρώ. [[Στο σημείο αυτό ο Βουλευτής κ. Γεώργιος Καμίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα συμφωνήσετε, πιστεύω, μαζί μου ότι είναι ένα πολύ μεγάλο ποσό το οποίο καλείται ο πολίτης να το καταβάλει μαζί με όλα τα έξοδα στα οποία υποβάλλεται λόγω της ανακαίνισης της κατοικίας του. Και ξέρετε ότι στις περιπτώσεις ακριβώς των διατηρητέων κτισμάτων και μνημείων τα έξοδα αυτά είναι υπέρμετρα, γιατί υπάρχουν ειδικοί όροι. Άρα το κόστος τελικά για να ηλεκτροδοτηθεί κάποιος υπό τις συνθήκες τις οποίες αναφέρατε ανέρχεται σε ποσό που μπορεί να φτάσει, από ό,τι με πληροφόρησαν οι πρόεδροι των τοπικών κοινοτήτων, ακόμη και στις 5.000 ευρώ. Είπα στην πρωτολογία μου ότι είναι αδήριτη ανάγκη οι οικισμοί αυτοί να παραμείνουν ζωντανοί καθ' όλη τη διάρκεια του έτους και να μην εξαρτώνται μόνο από τα έσοδα του τουρισμού. Άρκεσε η πανδημία, αρκούν οι κρίσεις οι εθνικές με τη γείτονα χώρα για να δούμε πόσο εύθραυστη είναι μια οικονομία όταν στηρίζεται αποκλειστικά στον τουρισμό. Περιμένω, λοιπόν, να ακούσω κατά πόσον η πολιτεία θα συμβάλει στο να ελαφρύνει το βάρος των κατοίκων αυτών των περιοχών στο θέμα της ηλεκτροδότησης. Απλώς για την ιστορία να αναφέρουμε ότι την υπογειοποίηση των καλωδίων την είχε εξαγγείλει για μελέτη και ένταξη στο ΕΣΠΑ της περιόδου 2021 - 2027 ο τέως Δήμαρχος Χίου κ. Μιχάλης Βουρνούς. Θα ήθελα, λοιπόν, να γνωρίζουμε αν το Υπουργείο έχει εντάξει τελικά κάποια μελέτη είτε του δήμου είτε άλλη, αν θα υπάρξουν επίσης ευρωπαϊκοί ή άλλοι πόροι, προκειμένου να λυθεί το μεγάλο αυτό πρόβλημα που ταλανίζει τα νότια χωριά της Χίου και δη τους παραδοσιακούς οικισμούς.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Σας ευχαριστώ, κυρία Πρόεδρε. Αγαπητέ κύριε Καμίνη, η πλήρης υπογειοποίηση και απόκρυψη των καλωδιώσεων του δικτύου διανομής ηλεκτρικού ρεύματος στα μεσαιωνικά χωριά όντως παρουσιάζει πάρα πολλές τεχνικές απαιτήσεις και δυσκολίες. Υπάρχουν δρόμοι με μεγάλη στενότητα οι οποίοι είναι γεωμετρικοί. Υπάρχουν διαβρωμένες ή αποσαθρωμένες επιφάνειες πέτρινων τοίχων μεγάλου πάχους. Υπάρχουν και άλλα τεχνικά προβλήματα που αναφέρονται στην υπεραιωνόβια κατασκευή αυτών των κτισμάτων. Όλα αυτά, λοιπόν, προκαλούν όντως δυσκολίες και δυσεπίλυτα ζητήματα ιδιαίτερα στους κατοίκους, οι οποίοι θέλουν να ανακαινίσουν τα σπίτια τους, να κάνουν κάποιες τεχνικές εργασίες και για αυτό βάσει νόμου η συνεργασία των ιδιοκτητών είναι υπεραπαραίτητη. Παρ' όλα αυτά, η Κυβέρνηση, έχοντας πλήρη επίγνωση και συναίσθηση για τα ιδιαίτερα προβλήματα και τα υψηλά κόστη που αντιμετωπίζουν οι κάτοικοι στα μεσαιωνικά χωριά, έχει εντάξει μέσω του ΔΕΔΔΗΕ στο Ταμείο Ανάκαμψης έργα για υπογειοποίηση τμημάτων του δικτύου χαμηλής τάσης για την οποία μιλάμε στα Μεστά, στο Πυργί, στους Ολύμπους, στην Καλαμωτή και στον Ανάβατο και είμαστε πρόθυμοι να εντάξουμε και άλλα. Για το ΕΣΠΑ που με ρωτήσατε, κύριε Καμίνη, βεβαίως θα έλεγα να παροτρύνετε τους προέδρους των τοπικών κοινοτήτων, με τους οποίους μιλάτε και σας μετέφεραν αυτά τα ζητήματα -φαντάζομαι και εσείς ο ίδιος στις επισκέψεις σας στη Χίο θα τα έχετε δει- να δείξουν, να προκαλέσουν το ενδιαφέρον στους αρμόδιους στους υπόλοιπους δήμους, ώστε να υποβάλλουν προγράμματα ΕΣΠΑ για αναπλάσεις αυτών των μεσαιωνικών χωριών και ο ΔΕΔΔΗΕ αναλαμβάνει -είναι δεσμευμένος, έχουμε επικοινωνήσει μαζί του, το έχουμε και εγγράφως- το 50% του κόστους της υπογειοποίησης. Άρα σας είπα πόσα χωριά έχουμε βάλει στο Ταμείο Ανάκαμψης στην υπογειοποίηση. Δεν θα πληρώσουν εκεί οι πολίτες τίποτε. Και για τα υπόλοιπα χωριά πρέπει να κινηθούν λίγο πιο δραστήρια οι δήμοι, οι οποίοι θα υποβάλουν στο ΕΣΠΑ τα αντίστοιχα προγράμματα και το 50% του κόστους θα το αναλάβει η ΔΕΔΔΗΕ. Άρα οι πολίτες δεν θα πληρώσουν τίποτε. Χρειάζεται, λοιπόν, μια κοινή προσπάθεια. Εμείς στεκόμαστε, βεβαίως, δίπλα στο πλευρό των κατοίκων των μεσαιωνικών χωριών. Σεβόμαστε την πολιτιστική τους κληρονομιά, την ιδιαίτερη αρχιτεκτονική τους και, βεβαίως, την ευαισθησία και την αδυναμία αρκετών εκ των ιδιοκτητών να συμμετάσχουν στο κόστος υπογειοποίησης. Σας ευχαριστώ.
Και εγώ ευχαριστώ, κύριε Υπουργέ. Ακολουθεί η πέμπτη με αριθμό 231/29-11-2021 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «ΟΛΠ: Νέο λιμάνι κρουαζιέρας στην Πειραϊκή, διαρκής περιβαλλοντική ρύπανση από σπασμένο τσιμεντοκιβώτιο». Θα απαντήσει, επίσης, ο Υπουργός Περιβάλλοντος και Ενέργειας κ. Αμυράς. Κύριε συνάδελφε, έχετε τον λόγο για δύο λεπτά.
Ευχαριστώ πολύ, κυρία Πρόεδρε. Κύριε Υπουργέ, πρόκειται για ένα έγκλημα διαρκείας που συμβαίνει στον ΟΛΠ. Υπάρχει ένα δυνατό κίνημα εκεί πέρα, το οποίο αποκαλύπτει συνέχεια τις παραβάσεις. Παρ' όλα αυτά, το έγκλημα συνεχίζεται. Συγκεκριμένα τώρα μιλάμε για ένα τσιμεντοκιβώτιο, το οποίο έχει βυθιστεί. Έχει βγει απόφαση από το δικαστήριο ότι δεν προχωρούν τα έργα αν δεν ανελκυστεί. Ειδοποιήθηκαν οι αρχές ότι ανελκύστηκε και πήγε το κίνημα και βρήκε με ηχοβολιστικό ότι είναι εκεί μέσα. Στις 27 Νοεμβρίου του 2020 μεταφέρθηκε στη θαλάσσια περιοχή του έργου Επιβατικού Λιμένα Κρουαζιέρας το δεύτερο κυψελωτό τσμεντοκιβώτιο με διακριτικά CI-14. Τις επόμενες μέρες φωτογραφικό και βιντεοσκοπικό υλικό του Παρατηρητηρίου Πειραϊκής ανέδειξε ότι υπήρχε θολούρα. Αν δεν το αναδείκνυε το κίνημα, δεν θα είχε δημιουργηθεί κανένα ζήτημα. Όλα θα ήταν καλά, παρ' όλο που είχε γίνει αυτό το τεράστιο περιβαλλοντικό έγκλημα εκεί μέσα. Κατατέθηκαν ασφαλιστικά μέτρα στις 9 Δεκεμβρίου του 2020, στις 10 Δεκεμβρίου γίνεται μετά από τρικυμία η διάλυση των χερσαίων επιχωματώσεων περίπου είκοσι χιλιάδων τόνων δίπλα στο ταφικό μνημείο του Θεμιστοκλή. Στις 16 Δεκεμβρίου του 2020 το Πρωτοδικείο Πειραιά δίνει την προσωρινή διαταγή ασφαλιστικών μέτρων, όπου στην ουσία τίθεται ως όρος η απομάκρυνση κατά τους προβλεπόμενους στον νόμο και την επιστήμη τρόπους του κεσόν, που διερράγη στις 28-11-2020 στον θαλάσσιο χώρο του εκτελούμενου έργου του λιμανιού κρουαζιέρας στην Πειραϊκή. Στις 11 Ιουλίου του 2021 το Τμήμα Περιβάλλοντος της Περιφέρειας Αττικής διενήργησε αυτοψία και διαπίστωσε τον διασκορπισμό μπαζών και βυθοκορημάτων κατά τη διάρκεια της πλήρωσης των τσιμεντοκιβωτίων κεσόν. Παρά τις επανειλημμένες καταγγελίες του Παρατηρητηρίου Πειραϊκής για διαρροή υλικών, δεν έχουν σταματήσει οι εργασίες εκεί πέρα. Το Παρατηρητήριο Πειραϊκής έχει κάνει έρευνα και μέσω ηχοβολιστικών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Δεδομένου ότι το σπασμένο κεσόν είναι ενεργό απόβλητο και σύμφωνα με την κείμενη νομοθεσία έπρεπε να απομακρυνθεί μέσα σε τρεις έως πέντε μήνες και η τεχνική εταιρεία που έχει αναλάβει το έργο άρχισε να σπάει το διαρραγέν κεσόν με βαρυτική σφαίρα χωρίς να έχει καταθέσει τεχνική περιβαλλοντική μελέτη, ερωτάται το Υπουργείο με ποιον τρόπο και με ποιες μεθόδους ερευνήθηκε και διαπιστώθηκε σε νομική και επιστημονική βάση η πλήρης απομάκρυνση του κεσόν στον θαλάσσιο χώρο όπου εκτελούνται τα έργα. Επίσης, ερωτάται το Υπουργείο ποια ήταν τα στοιχεία που έπεισαν το Υπουργείο ότι το κεσόν είχε απομακρυνθεί στις 13 Οκτωβρίου και έδωσε το «πράσινο φως» για τη συνέχιση του έργου, ενώ το Παρατηρητήριο Πειραϊκής έχει επιπλέον πιστοποιήσει με βυθομετρικές έρευνες ότι μέχρι τις 31 Οκτωβρίου, μισό μήνα μετά και, στη θέση αυτή υπήρχαν ακόμη υπολείμματα του κεσόν.
Ευχαριστώ πολύ, κύριε Αρσένη. Ορίστε, κύριε Υπουργέ, έχετε τον λόγο.
Σας ευχαριστώ πολύ, κυρία Πρόεδρε. Αγαπητέ, κύριε Αρσένη, στο επίκεντρο της κυβερνητικής μας πολιτικής, της πολιτικής της Κυβέρνησης Μητσοτάκη είναι σαφέστατα η προστασία του περιβάλλοντος, πολλώ δε μάλλον του υδάτινου περιβάλλοντος, το οποίο καταλαμβάνει άλλωστε και τη μεγαλύτερη γεωγραφική έκταση της χώρας. Σας θυμίζω μια δέσμευση που ο Πρωθυπουργός ανακοίνωσε από τη διάσκεψη και τις εργασίες στη Μασσαλία, του IUCN, λέγοντας ότι ο στόχος μας είναι να θέσουμε το 30% των ελληνικών θαλασσών υπό προστασία, εκ των οποίων το 1/3 της έκτασής τους θα τεθεί υπό απόλυτη προστασία, γεγονός που σημαίνει ότι δεν θα μπορεί κανείς ούτε να ψαρεύει ούτε να κάνει άλλες δραστηριότητες σε αυτά τα σημεία. Και εμείς πιστεύουμε πάρα πολύ στην προστασία του υδάτινου κόσμου, πιστεύουμε πάρα πολύ στη «γαλάζια» οικονομία με αειφορία και γι' αυτό είμαστε σε απόλυτη επικοινωνία και συνεργασία πρώτα απ' όλα με τους ψαράδες, με τους αλιείς, με τους ανθρώπους που ζουν στη θάλασσα. Πάμε τώρα να δούμε το πολύ συγκεκριμένο έργο και θέμα που θέτετε. Γι' αυτό το έργο του ΟΛΠ, για τη λειτουργία δηλαδή του λιμένα Πειραιά και την κατασκευή και λειτουργία έργων βελτίωσης και επέκτασής του, περιλαμβανομένης της νότιας επέκτασης του επιβατικού λιμένα για τη δημιουργία κέντρου κρουαζιέρας, ισχύουν οι περιβαλλοντικοί όροι της απόφασης που το Υπουργείο Περιβάλλοντος, η Διεύθυνση Περιβαλλοντικής Αδειοδότησης, είχε εκδώσει στις 11 Δεκεμβρίου του 2020. Για τα Πρακτικά η απόφαση είναι η 94701/5991. Στην απόφαση αυτή, η οποία είναι όλως αιτιολογημένη, περιλαμβάνονται όλα τα απαραίτητα μέτρα πρόληψης και αντιμετώπισης της θαλάσσιας ρύπανσης. Αξίζει να αναφέρω ότι οι περιβαλλοντικοί όροι αυτής της απόφασης δεν περιλαμβάνουν υποχρέωση υποβολής τεχνικής περιβαλλοντικής μελέτης για τη θραύση και απομάκρυνση του διαρραγέντος τσιμεντοκιβωτίου. Ως εκ τούτου, προκύπτει ότι το οποιοδήποτε έργο υλοποιείται ή και συνεχίζεται οφείλει να ακολουθεί τους περιβαλλοντικούς όρους που ανέφερε η απόφαση που σας είπα. Η ΔΙΠΑ, δηλαδή η Διεύθυνση Περιβαλλοντικής Αδειοδότησης του Υπουργείου Περιβάλλοντος και Ενέργειας, για τις επαναλαμβανόμενες καταγγελίες των οποίων έχει γίνει αποδέκτης ενήργησε στο πλαίσιο των αρμοδιοτήτων της. Έτσι, λοιπόν, πραγματοποιήσαμε, δηλαδή οι υπηρεσίες, αυτοψίες από τον Απρίλιο του 2021 έως και τον Οκτώβριο του 2021 για να διαπιστώσουμε τις εργασίες καθαίρεσης του διαρραγέντος κεσόν με τη χρήση σφύρας και έχουμε επισημάνει με κάθε τρόπο ότι για τις συγκεκριμένες εργασίες πρέπει να τηρούνται όλα τα προβλεπόμενα. Να επισημάνω, βέβαια, ότι η υπηρεσία του Υπουργείου μας, του Υπουργείου Περιβάλλοντος, κυρία Πρόεδρε, δεν έχει καμμία αρμοδιότητα στην επίβλεψη, την εκτέλεση και την υλοποίηση τεχνικών έργων, ούτε καν στην παρακολούθηση και τον τεχνικό έλεγχο κατά τη διαδικασία εκτέλεσής του. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Συνεπώς δεν έχει την αρμοδιότητα έγκρισης της συνέχισης ή διακοπής, μη έγκρισης του έργου και δεν της έχει κοινοποιηθεί καμμία τέτοια απόφαση από οποιαδήποτε αρμόδια υπηρεσία. Στη δευτερολογία μου θα σας πω, όμως, για τις αυτοψίες που κάναμε, για τα διοικητικά πρόστιμα που επεβλήθησαν και για το υπόλοιπο πλέγμα ελέγχων. Σας ευχαριστώ πολύ.
Κι εγώ σας ευχαριστώ, κύριε Υπουργέ. Ορίστε, κύριε συνάδελφε, έχετε τον λόγο για τρία λεπτά.
Ευχαριστώ πολύ, κυρία Πρόεδρε. Κύριε Υπουργέ, θέλετε να πείτε ότι ερευνήσατε με σφύρα το υπέδαφος και βρήκατε ότι δεν υπήρχε κεσόν; Πραγματικά θέλω να μας τεκμηριώσετε λίγο την επιστημονική βάση αυτού του μέτρου. Και πάλι θα σας επισημάνω ποια είναι η ευθύνη του Υπουργείου. Η απόφαση του Πρωτοδικείου Πειραιά στις 16-12-2020 για προσωρινή διαταγή ασφαλιστικών μέτρων επιτρέπει τη συνέχιση των επιχωματώσεων με τέσσερις όρους, ο πρώτος εκ των οποίων είναι ο εξής: απομάκρυνση κατά τους προβλεπόμενους στον νόμο και την επιστήμη τρόπους του κεσόν που διερράγη στις 28-11-2020 στον θαλάσσιο χώρο του εκτελούμενου ως άνω έργου. Εσείς πώς πιστοποιήσατε ότι αυτό το κεσόν έχει απομακρυνθεί; Ποια είναι τα εχέγγυα που έχετε ότι βγήκε από τη θάλασσα; Πώς εξηγείτε ότι οι πολίτες, το Παρατηρητήριο Πειραϊκής έχει στείλει φωτογραφικό και βιντεοσκοπικό υλικό που επιβεβαιώνει ότι στις 3 Νοεμβρίου του 2021 άρχισε εκ νέου η επιχωμάτωση στη θέση που υπήρχε το διαρραγέν κεσόν και συνεχίστηκε μέχρι τις 6 Νοεμβρίου του 2021 και σας έχει στείλει τα στοιχεία όσον αφορά ότι το κεσόν βρίσκεται ακόμα εκεί πέρα; Γι' αυτό επανέρχομαι και ρωτάω με ποιον έγκριτο τρόπο, με ποια μέθοδο ερευνήσατε και διαπιστώσατε σε νομική και επιστημονική βάση την πλήρη απομάκρυνση του κεσόν για να δώσετε το «πράσινο φως» για τη συνέχιση των εργασιών, οι οποίες συνεχίζονται, και το κεσόν είναι εκεί μέσα, στον βυθό.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Σας ευχαριστώ, κυρία Πρόεδρε. Επαναλαμβάνω, λοιπόν, ότι η Διεύθυνση Περιβαλλοντικής Αδειοδότησης του Υπουργείου Περιβάλλοντος δεν έχει την αρμοδιότητα να εγκρίνει τη συνέχιση ή τη διακοπή των εργασιών. Δεν είμαστε, δηλαδή, η επιβλέπουσα αρχή του εκτελούμενου έργου. Παρ' όλα αυτά, λοιπόν, μετά την αυτοψία της 5ης Οκτωβρίου από τον ΟΛΠ, ζητήσαμε στοιχεία σχετικά με το χρονοδιάγραμμα των εργασιών καθαίρεσης, καθώς και παραστατικά της διάθεσης των υλικών καθαίρεσης, δηλαδή πού πήγαν αυτά. Η εταιρεία «ΤΕΚΑΛ Α.Ε.» ενημέρωσε την υπηρεσία μας ότι στις 13 Οκτωβρίου 2021 ολοκληρώθηκε η απομάκρυνση διαρραγέντος κεσόν. Με την περαίωση των εργασιών, τα σχετικά στοιχεία καθαίρεσης και απομάκρυνσης του τσιμεντοκιβωτίου υποβλήθηκαν στον ΟΛΠ, στην επίβλεψη του έργου και τον ανεξάρτητο μηχανικό. Μέχρι σήμερα τα στοιχεία αυτά που έχουμε ζητήσει δεν μας τα έχουν κοινοποιήσει. Εμείς βεβαίως, εννοώ η Διεύθυνση Περιβαλλοντικής Αδειοδότησης, αφού ενημερωθούμε από τις υπηρεσίες παρακολούθησης, θα προβούμε στις απαραίτητες ενέργειες και ήδη η Λιμενική Αρχή Πειραιά επελήφθη των καταγγελιών που έχουν περιέλθει σε γνώση της και συγκεκριμένα ενημέρωσε τους αρμόδιους ελεγκτικούς μηχανισμούς και τις εισαγγελικές αρχές, ενώ υπέβαλε και στην Εισαγγελία Πρωτοδικών Πειραιά κάθε υλικό που διαθέτει, ώστε να αξιολογηθεί από τις εισαγγελικές αρχές. Τώρα για τη μη τήρηση ή μη την τήρηση των περιβαλλοντικών όρων κατά τις εργασίες για την επέκταση του επιβατικού λιμένα, από το Υπουργείο μας η Γενική Διεύθυνση του Σώματος Επιθεωρητών Ελεγκτών διαβίβασε στο Τμήμα Περιβάλλοντος της Περιφερειακής Ενότητας Πειραιά και Νήσων έγγραφα, καταγγελίες, προκειμένου να τα διερευνήσουμε και ιδιαίτερα τις καταγγελίες του Παρατηρητηρίου της Πειραϊκής. Αυτό κάναμε. Πήραμε τις καταγγελίες του Παρατηρητηρίου της Πειραϊκής, τα διαβιβάσαμε στο Τμήμα Περιβάλλοντος της Περιφερειακής Ενότητας Πειραιά για μη τήρηση -αυτό ήταν ο τίτλος του εγγράφου μας- περιβαλλοντικών όρων σε αυτές τις εργασίες. Το Τμήμα Περιβάλλοντος της Περιφερειακής Ενότητας Πειραιά και Νήσων πραγματοποίησε δικές του αυτοψίες στην περιοχή και μάλιστα έχει προχωρήσει στην επιβολή διοικητικών κυρώσεων. Σε κάθε περίπτωση, λοιπόν, εμείς, στο Υπουργείο Περιβάλλοντος και Ενέργειας, μέσω της ίδιας της Διεύθυνσης Περιβαλλοντικής Αδειοδότησης, παρακολουθούμε τι γίνεται. Μόλις έχουμε και ειδικά από τις εισαγγελικές αρχές την ανταπόκριση στα στοιχεία που τους δώσαμε και τις καταγγελίες τις οποίες τους διαβιβάσαμε, θα επιληφθούμε καταλλήλως. Σας ευχαριστώ.
Κι εγώ σας ευχαριστώ, κύριε Υπουργέ. Στην τρίτη με αριθμό 232/29-11-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ικαρία και Φούρνοι: Εκατόν πενήντα ανεμογεννήτριες απειλούν με διάλυση το φυσικό οικοσύστημα» θα απαντήσει επίσης ο Υφυπουργός Περιβάλλοντος και Ενέργειας κ. Αμυράς. Κύριε συνάδελφε, έχετε τον λόγο για δύο λεπτά.
Ευχαριστώ πολύ, κυρία Πρόεδρε. Κύριε Υπουργέ, είναι πραγματικά συγκλονιστικό να σκεφτεί κανείς ότι εκατόν πενήντα ανεμογεννήτριες μπορούν να τοποθετηθούν στο νησί της Ικαρίας, δίπλα στους Φούρνους, που αποτελεί μια ραχοκοκαλιά, διαλύοντας τα πάντα, φτάνοντας σε ύψος πάνω από τα χίλια μέτρα στην κορυφογραμμή, στο όρος Αθέρα. Δεν σοκάρει καν πλέον ότι όλα αυτά τοποθετούνται μέσα σε προστατευόμενες περιοχές, παρά την καταδίκη της χώρας μας στο Ευρωπαϊκό Δικαστήριο τον Δεκέμβρη, παρά τις προειδοποιητικές επιστολές και τις συμπληρωματικές καταγγελίες εναντίον μας για αυτά τα ζητήματα και παρ' ότι είμαστε στον προθάλαμο του Ευρωπαϊκού Δικαστηρίου και επειδή δεν κάνουμε δέουσα εκτίμηση, που θα μας οδηγούσε να απορρίπτουμε όλα τα αιολικά σε «NATURA». Απειλεί όμως και το πανάρχαιο δασικό οικοσύστημα, το δάσος Ράντη, ένα μοναδικό δασικό οικοσύστημα, που, πέρα από τη σημαντική φυσική αξία του, έχει παλαιολιθική, νεολιθική ιστορική και πολιτιστική αξία. Απειλεί επίσης τα μονοπάτια στην Ικαρία που διατρέχουν όλο τον Αθέρα, τους περίφημους πέτρινους φραγμούς, πηγές και ούτω καθεξής. Πρόκειται δηλαδή, κύριε Υπουργέ, εκατόν δέκα ανεμογεννήτριες να μπούνε σε όλη την κορυφογραμμή και στα οροπέδια της Ικαρίας, από τις Ράχες και πάνω, κατακλύζοντας τα πάντα προς όλες τις κατευθύνσεις και με τους δρόμους, με τα δίχτυα δεν πρόκειται να μείνει τίποτα εκεί πέρα, πολύ απλά. Σκεφτείτε μόνο τους τόνους τσιμέντου που θα πέσουν σε κάθε βάση από αυτές τις ανεμογεννήτριες. Θέλουμε να μας εξηγήσετε πώς η άδεια παραγωγού, που δόθηκε συνάδει με τη συμμόρφωσή μας στην πρόσφατη καταδικαστική απόφαση του Ευρωπαϊκού Δικαστηρίου για το ότι χωροθετούμε δράσεις και έργα σε «NATURA» χωρίς να έχουμε διαχειριστικές μελέτες και να μας πείτε, με τα στοιχεία που ως τώρα έχετε, πραγματικά τι θα μείνει από την οροσειρά της Ικαρίας και των Φούρνων όταν υλοποιηθεί αυτό το έργο.
Ευχαριστώ πολύ, κύριε συνάδελφε. Κύριε Υπουργέ, έχετε τον λόγο.
Σας ευχαριστώ, κυρία Πρόεδρε. Αγαπητέ κύριε Αρσένη, έχουμε πολλές φορές μιλήσει εδώ σ' αυτή την Αίθουσα, απαντώντας στις δικές σας ερωτήσεις για τις ανανεώσιμες πηγές ενέργειας. Λοιπόν σας έχω απαντήσει διεξοδικά πάρα πολλές φορές. Καταγγέλλετε διαρκώς την πιθανή εγκατάσταση ανανεώσιμων πηγών ενέργειας σε κάθε γωνιά της χώρας και ειλικρινά διερωτώμαι, καλόπιστα, αν υπάρχει, κατά τη δική σας ανάλυση, σκέψη και επεξεργασία με το κόμμα σας, έστω και μία περιοχή της Ελλάδας όπου θα μπορούσε και θα έπρεπε να μπουν ανεμογεννήτριες. Εάν μου προτείνετε έστω και μία τέτοια περιοχή και ακολουθηθεί η νόμιμη διαδικασία και κάποια στιγμή ενδεχομένως αδειοδοτηθεί, θα πάμε μαζί να δούμε πώς λειτουργούν οι ανεμογεννήτριες. Διότι μέχρι τότε διαρκώς πετροβολάτε τις ανεμογεννήτριες και τις ανανεώσιμες πηγές ενέργειας. Συμπεριφέρεστε ως άλλος αρνητής της καθαρής και πράσινης ενέργειας ή ως νεόφωτος αρνητής της απολιγνιτοποίησης της χώρας. Δεν νομίζω ότι σκέφτεστε έτσι, αλλά καλό είναι να το ξεκαθαρίσετε και να δούμε πρακτικά: Θέλουμε τις ανεμογεννήτριες; Θέλουμε την καθαρή ενέργεια, πάντοτε με σεβασμό στο περιβάλλον, πάντοτε με την απόλυτη προσοχή μας στα οικοσυστήματα και τους βιοτόπους, πόσω μάλλον τα ευαίσθητα; Αυτό είναι το κρίσιμο ερώτημα, που θα ήθελα να σας ακούσω να το απαντάτε. Εμείς ωστόσο έχουμε ήδη τις απαντήσεις στην Κυβέρνησή μας. Η Κυβέρνηση Μητσοτάκη, λοιπόν, νιώθει περήφανη που έχει προετοιμάσει την Ελλάδα και εργαζόμαστε σ' αυτό τον τομέα πάρα, πάρα πολύ σκληρά και δυναμικά, έτσι ώστε σε λίγα χρόνια η Ελλάδα να καλύπτει τις ενεργειακές της ανάγκες μόνο από τον ήλιο, τον αέρα και το νερό. Τώρα, σε σχέση με το ζήτημα της Ικαρίας, το έχω πει πάρα πολλές φορές, μα πάρα πολλές φορές. Όταν η Ρυθμιστική Αρχή Ενέργειας δίνει μια βεβαίωση παραγωγού δεν σημαίνει ότι και το έργο θα γίνει. Μετά από εσάς ακολουθεί, σε μια ανάλογη επίκαιρη ερώτηση, ο κ. Αποστόλου, που θα με ρωτήσει για την Εύβοια. Θα το πω και σε εκείνον βεβαίως, μιας που είναι κοντά σας και ενδιαφέρεται για το θέμα, ότι για να ξεκινήσει η περιβαλλοντική διαδικασία αδειοδότησης, που μπορεί να είναι θετική ή μπορεί να είναι αρνητική -στο 90% των περιπτώσεων είναι αρνητική- χρειάζεται η βεβαίωση παραγωγού της ΡΑΕ. Άρα δεν συνεπάγεται, επειδή στην Ικαρία η οποιαδήποτε εταιρεία πήρε βεβαίωση παραγωγού, ότι θα γίνουν εκεί οι ανεμογεννήτριες. Διότι, έτσι όπως διατυπώσατε το ζήτημα, είναι σαν αυτή τη στιγμή να έχουν ανοίξει τα τρυπάνια και να κατασκευάζονται οι βάσεις για να μπουν οι ανεμογεννήτριες ή να ανοίγουν οι δρόμοι. Σε καμμία περίπτωση. Και σας θυμίζω ότι η Κυβέρνηση Μητσοτάκη εκεί έχει δείξει ταχύτατα αντανακλαστικά και αυξημένη περιβαλλοντική ευαισθησία. Και σας θυμίζω δύο υποψήφια έργα, τα οποία δεν προχώρησαν, διότι θεωρήσαμε ότι τα τοπία όπου επρόκειτο να χωροθετηθούν βάσει των περιβαλλοντικών αδειοδοτήσεων δεν θα έπρεπε να είναι αυτός ο χώρος τους. Σας μιλάω για το Νυμφαίο στη Φλώρινα, που είναι βιότοπος της καφέ αρκούδας και σας μιλάω, για παράδειγμα, και για τα Άγραφα, που είχε γίνει τεράστια κουβέντα. Επομένως θα συνεχίσω με τη δευτερολογία μου, να γίνω πολύ πιο συγκεκριμένος για το συγκεκριμένο έργο και να σας δώσω τα στοιχεία που με ρωτήσατε. Ευχαριστώ.
Και εγώ σας ευχαριστώ. Κύριε συνάδελφε, έχετε τον λόγο.
Ευχαριστώ πολύ, κυρία Πρόεδρε. Κύριε Υπουργέ, θέλει πραγματικά περισσή τόλμη -για να μην πούμε θράσος- να μας λέτε ως έργο της Κυβέρνησης ότι ακυρώθηκαν τα αιολικά στα Άγραφα και το Νυμφαίο. Ήταν άνθρωποι οι οποίοι πρόταξαν το στήθος τους και το σώμα τους για να προστατεύσουν αυτά τα βουνά εκεί πέρα, όταν συλλαμβάνατε παπάδες, παιδιά, νέους ανθρώπους, για να προωθήσετε και να προχωρήσει το έργο το οποίο είχατε εγκρίνει. Θυμάστε το Νυμφαίο; Θυμάστε ότι κόπηκαν αυτά τα δέντρα; Σε ποια φάση τα ακυρώσατε; Πείτε μας.
Δεν εγκρίθηκε.
Προχωρούσε ένα έργο στη ζώνη αποκλεισμού του οικότοπου της αρκούδας, που ήταν στις κατευθυντήριες οδηγίες της Ευρωπαϊκής Επιτροπής η συγκεκριμένη ζώνη. Μας λέτε, όμως: «Μα, ξέρετε, η ΡΑΕ δίνει βεβαίωση παραγωγού. Δεν σημαίνει ότι θα γίνει το έργο.». Τι λέει ο δικός σας νόμος, του 2020, για τις προϋποθέσεις για να δοθεί η βεβαίωση παραγωγού; Να πληρούνται οι προϋποθέσεις του χωροταξικού για τις ανανεώσιμες πηγές ενέργειας. Αυτό το χωροταξικό που η Ευρωπαϊκή Επιτροπή έκρινε παράνομο και σας έχει ζητήσει εδώ και τόσα χρόνια, από το 2014, με επιστολή της να αλλάξετε, γιατί δεν συνάδει με τις ευρωπαϊκές οδηγίες, που μας έχετε πει τόσες φορές ότι θα το αλλάξετε, που είχε έρθει ο προκάτοχός σας, ο κ. Οικονόμου, και απάντησε σε εμένα σε αυτή την Αίθουσα και είπε ότι θα το αλλάξετε μέχρι το τέλος του 2021 και ακόμα το περιμένουμε, όπως τόσα άλλα πράγματα, όπως τις δηλώσεις του Πρωθυπουργού ότι δεν θα γίνουν αιολικά πάνω από τα χίλια μέτρα, ότι το χωροταξικό των ΑΠΕ θα φέρει περιορισμούς στο ύψος που θα μπαίνουν οι ανεμογεννήτριες. Ακόμα και τις ΠΑΔ περιμένουμε να υλοποιήσετε, που το έχετε ανακοινώσει ξανά και ξανά, τις περιοχές χωρίς δρόμους, οπότε στη συγκεκριμένη περίπτωση, στην Ικαρία, για ακόμη μια φορά παραβιάζονται αυτές οι αρχές, οι ελάχιστοι περιορισμοί που έβαλε το χωροταξικό, αυτό που είναι τόσο χωρίς κανέναν περιορισμό που λέει η Ευρωπαϊκή Επιτροπή ότι παραβιάζει την οδηγία για τους οικοτόπους. Θα μας πείτε τώρα: Τι χώρα είμαστε όπου δίνετε παράνομες άδειες, παραβιάζετε τη δική σας νομοθεσία ξανά και ξανά; Η άδεια της ΡΑΕ είχε υποχρέωση να σέβεται τους περιορισμούς του χωροταξικού των ΑΠΕ ή όχι; Τους σέβεται ή όχι; Τι ήρθατε εδώ πέρα; Να μας κουνήσετε το δάχτυλο; Όσον αφορά στη θέση για τα αιολικά, σας έχω απαντήσει ξανά και ξανά. Εσείς χρησιμοποιείτε την κλιματική αλλαγή -μην κάνετε τον έκπληκτο, το έχουμε συζητήσει εδώ πέρα- για να εξυπηρετήσετε συμφέροντα, ως Κυβέρνηση. Είναι η δεκαετία για την αποκατάσταση του φυσικού περιβάλλοντος, σύμφωνα με τον ΟΗΕ. Το σημαντικότερο για να προστατεύσουμε τον πλανήτη απέναντι στην κλιματική κατάρρευση είναι να προστατεύσουμε ό,τι μας έχει μείνει από τη φύση. Αυτό λέει ο ΟΗΕ. Αυτό λένε οι επιστήμονες σε όλες τις χώρες, εκτός από την Κυβέρνησή σας και ίσως και την προηγούμενη. Αν θέλετε να κάνετε κάτι για την κλιματική κατάρρευση, κάντε αυτό που λέει η Ευρωπαϊκή Επιτροπή από το 2019. Δώστε χρήματα από το Ταμείο Ανάκαμψης για φωτοβολταϊκά στις ταράτσες και τις στέγες των ανθρώπων, να πάνε και να γίνει ο καθένας αυτοπαραγωγός και να πάνε τα έσοδα στις οικογένειες, μακριά από το φυσικό περιβάλλον. Το 33% της καταναλούμενης ενέργειας θα παρήγαμε. Δεν το κάνετε γιατί θέλετε ως Κυβέρνηση να εξυπηρετήσετε πέντε, τρεις.
Ευχαριστούμε, κύριε συνάδελφε. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Προσπερνάω αυτά των έωλων ισχυρισμών του κ. Αρσένη, ότι εξυπηρετούμε συμφέροντα για τις ανεμογεννήτριες κ.λπ., γιατί αντιστρόφως θα του πω κι εκείνου ότι εκείνος και το κόμμα του εξυπηρετεί συμφέροντα και μάλιστα τα βρώμικα συμφέροντα του λιγνίτη, του παλιού, του ορυκτού καύσιμου. Άρα, λοιπόν, ας είμαστε λίγο προσεκτικοί εδώ μέσα, διότι ούτε εσείς -θέλω να πιστεύω- εξυπηρετείτε συμφέροντα ούτε εμείς φυσικά ούτε κανείς άλλος. Επαναλαμβάνω για να το καταλάβουμε ότι η κρίση της ΡΑΕ, της Ρυθμιστικής Αρχής Ενέργειας, σχετικά με τη χωροθέτηση ή μη του έργου σε οποιαδήποτε ζώνη σε καμμία περίπτωση δεν δεσμεύει την περιβαλλοντική αρχή, η οποία είναι αρμόδια στη συνέχεια να αποφανθεί οριστικά και δεσμευτικά. Δεν αποφασίζει η ΡΑΕ πού θα μπουν οι ανεμογεννήτριες. Το αποφασίζει το εθνικό και ενωσιακό δίκτυο, το αποφασίζει το πλαίσιο χωροθέτησης και αξιολόγησης των περιβαλλοντικών επιπτώσεων αυτών των έργων σε κάθε περιοχή της χώρας, το αποφασίζουν οι απαραίτητοι κανόνες και οι προϋποθέσεις, ώστε να υπάρχει απόλυτος σεβασμός στο περιβάλλον και ταυτόχρονα ισόρροπη επενδυτική ανάπτυξη. Διαβάστε, λοιπόν, το άρθρο. Με ρωτάτε σε ποιον νόμο τα λέει αυτά. Πάρτε, λοιπόν, το Ειδικό Πλαίσιο Χωροταξικού Σχεδιασμού και Αειφόρου Ανάπτυξης για τις ΑΠΕ, το άρθρο 5, που λέει ότι για τη χωροθέτηση των αιολικών εγκαταστάσεων ο εθνικός χώρος με βάση το εν δυνάμει εκμεταλλεύσιμο υλικό δυναμικό του και τα ιδιαίτερα χωροταξικά και περιβαλλοντικά χαρακτηριστικά του διακρίνεται στις ακόλουθες μείζονες κατηγορίες. Πρώτον, στην ηπειρωτική χώρα, συμπεριλαμβανομένης και της Ευβοίας. Το λέω γιατί αυτό θα το συναντήσουμε μετά στην κουβέντα, κύριε Αποστόλου. Δεύτερον, στην Αττική, που αποτελεί ειδική κατηγορία της ηπειρωτικής χώρας λόγω του μητροπολιτικού χαρακτήρα της. Τρίτον, στα κατοικημένα νησιά του Ιονίου και του Αιγαίου Πελάγους, συμπεριλαμβανομένης της Κρήτης. Τέταρτον, στον υπεράκτιο θαλάσσιο χώρο και τις ακατοίκητες νησίδες. Πάμε, λοιπόν, στην Ικαρία. Ανήκει στη τρίτη κατηγορία που ανέγνωσα μόλις. Εξετάζοντας τα στοιχεία του γεωπληροφορικού χάρτη της ΡΑΕ, προκύπτει ότι εδώ έχουμε μια βεβαίωση παραγωγού που δόθηκε για αιολικό σταθμό παραγωγής ηλεκτρικής ενέργειας συνολικής ισχύος 330 μεγαβάτ του επενδυτικού φορέα με την επωνυμία «ΣΟΦΡΑΝΟ Α.Ε.Ε.». Να σημειωθεί ότι με τον ν.4685 και το άρθρο 11 η μη υπέρβαση της φέρουσας ικανότητας του συγκεκριμένου ΟΤΑ ανά φορά -εδώ μιλάμε για την Ικαρία και τους Φούρνους- είναι μια προϋπόθεση για τη χορήγηση της βεβαίωσης παραγωγού. Εάν πληρείται αυτό το κριτήριο, η ΡΑΕ δίνει τη βεβαίωση παραγωγού, αλλά από τη στιγμή και την ώρα που δίνει η ΡΑΕ τη βεβαίωση παραγωγού μέχρι να φτάσουμε στην έγκριση περιβαλλοντικής αδειοδότησης υπάρχει μια «κρησάρα» και μια κλίμακα ελέγχων και διαφορετικών απαιτήσεων και γι' αυτό ξαναλέω ότι το 90% των βεβαιώσεων παραγωγού της ΡΑΕ δεν καταλήγουν σε ανεμογεννήτριες. Απορρίπτονται. Εδώ θα πω ότι η δική μας διεύθυνση, η Διεύθυνση Περιβαλλοντικής Αδειοδότησης του Υπουργείου Περιβάλλοντος και Ενέργειας, δεν έχει εκδώσει καμμία απόφαση γι' αυτό το έργο. Επίσης, δεν έχει διαβιβαστεί στη Διεύθυνση Χωροταξικού Σχεδιασμού του Υπουργείου μας αίτημα για γνωμοδότηση επί της μελέτης περιβαλλοντικών επιπτώσεων. Άρα περιμένετε. Να έχουμε εμπιστοσύνη στις υπηρεσίες του ελληνικού κράτους, στο ισχυρό Εθνικό και Ενωσιακό Δίκαιο, το οποίο βεβαίως τηρούμε και σεβόμαστε απαρέγκλιτα. Αναφερόμενος στην καταδικαστική απόφαση του Ευρωπαϊκού Δικαστηρίου, στην οποία αναφέρεστε, να πούμε ότι στην τρέχουσα χρονική περίοδο εκκρεμεί καταγγελία για μη ορθή εφαρμογή των διατάξεων της οδηγίας 43/1992 της ΕΟΚ τότε, όπως τροποποιήθηκε με την οδηγία 105/2006 των Ευρωπαϊκών Κοινοτήτων αργότερα για τη διατήρηση των φυσικών οικοτόπων, της άγριας χλωρίδας και πανίδας. Η έναρξη αυτής της υπόθεσης έγινε το 2015. Η πρώτη καταδικαστική απόφαση του Ευρωπαϊκού Δικαστηρίου εκδόθηκε στις 17 Δεκεμβρίου του 2020 και δεν περιλαμβάνει κάποιο πρόστιμο. Η καταγγελία σήμερα βρίσκεται στο στάδιο της επιστολής συμμόρφωσης. Το Υπουργείο μας έχει ενημερώσει την Ευρωπαϊκή Επιτροπή για όλα τα μέτρα που λαμβάνουμε -και που πρόκειται, επίσης, να θεσμοθετήσουμε και περισσότερα- για τη συμμόρφωση με την καταδικαστική απόφαση και είμαστε σε απόλυτη επικοινωνία και με φορείς της κεντρικής διοίκησης και των περιφερειών και της τοπικής αυτοδιοίκησης για να συντονιστούμε όλοι προς αυτή την κατεύθυνση. Καταλήγοντας, επειδή μου γράφετε και στην ερώτηση, μάλιστα, πόσες θέσεις απασχόλησης αναμένεται να δημιουργηθούν αν γίνει το έργο αυτό στην Ικαρία. Μα, είναι δυνατόν να με ρωτάτε από τώρα; Ακόμα δεν τον βγάλαμε, Γιάννη τον βαφτίσαμε; Κανείς δεν ξέρει ακόμα εάν αυτή η υποψήφια επένδυση θα ευδοκιμήσει. Σε καμμία περίπτωση. Πρώτα σάς είπα θα περάσουμε από τα σκαλιά και την κρησάρα του ελέγχου βάσει του Ενωσιακού και του Εθνικού μας Δικαίου. Έτσι, λοιπόν, όταν υπάρξει μελέτη περιβαλλοντικών επιπτώσεων θα αξιολογηθεί από εμάς, από τις υπηρεσίες μας, και να είστε σίγουρος ότι θα δημοσιοποιήσουμε όλα τα στοιχεία. Σας ευχαριστώ πολύ.
Κι εγώ σας ευχαριστώ. Επίσης, ο Υφυπουργός Περιβάλλοντος και Ενέργειας κ. Αμυράς, θα απαντήσει στην έβδομη με αριθμό 225/26-11-2021 επίκαιρη ερώτηση δεύτερου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Περιβάλλοντος και Ενέργειας, με θέμα: «Απόσυρση της βεβαίωσης παραγωγού για την εγκατάσταση αιολικού πάρκου πέντε σταθμών στη Δημοτική Ενότητα Στυρέων Δήμου Καρύστου». Κύριε συνάδελφε, έχετε τον λόγο για δύο λεπτά.
Κύριε Υπουργέ, το πρόβλημα είναι η λειτουργία της ΡΑΕ. Η Ρυθμιστική Αρχή Ενέργειας έχει εξελιχθεί για την Εύβοια σε έναν μηχανισμό αθρόων αδειοδοτήσεων, χωρίς την τήρηση των ελάχιστων προϋποθέσεων που προβλέπει η ισχύουσα νομοθεσία. Μια τέτοια περίπτωση αποτελεί η έγκριση εγκατάστασης συγκροτήματος πέντε αιολικών σταθμών στη περιοχή της Δημοτικής Ενότητας Στύρων του Δήμου Καρύστου. Κύριε Υπουργέ, η νοτιοκεντρική Εύβοια και ειδικά η Καρυστία έχει καλύψει τη συμβολή της στον εθνικό στόχο για αιολική ενέργεια. Ήδη λειτουργούν στην περιοχή τετρακόσιες δεκατρείς ανεμογεννήτριες και έχουν άδεια εγκατάστασης άλλες εκατόν εξήντα τρεις, δηλαδή μέχρι τώρα πεντακόσιες εβδομήντα έξι. Η συζήτηση που κάνουμε σήμερα αφορά στις επόμενες εκατόν είκοσι τέσσερις άδειες παραγωγού που έχουν εκδοθεί και άλλες εκατόν σαράντα επτά που είναι υπό αξιολόγηση, καθώς και άλλες που θα παρουσιαστούν, για να ξεπεράσουν τις χίλιες ανεμογεννήτριες, που είναι ο στόχος της ΡΑΕ. Από εκεί παίρνουμε τα συγκεκριμένα στοιχεία. Αυτές, λοιπόν, είναι οι προθέσεις της ΡΑΕ που, κατά τον Πρόεδρό της -σας άκουσα κι εσάς σήμερα να συμφωνείτε- το ποια έργα θα εγκατασταθούν και σε ποια σημεία είναι ζήτημα που εξαρτάται από το νέο χωροταξικό των ΑΠΕ. Δεν υπάρχει, όμως, χωροταξικό. Και αυτό ξέρετε, κύριε Υπουργέ, το επιβεβαίωσε πρόσφατα και ο Γενικός Γραμματέας Χωρικού Σχεδιασμού στην Επιτροπή Περιβάλλοντος. Δεν έχετε ειδικό χωροταξικό. Ταυτόχρονα, βέβαια, το μήνυμα του προέδρου της ΡΑΕ, που είναι και δικό σας μήνυμα πριν από λίγο, είναι ότι μόνο ένα μικρό μέρος -ο πρόεδρος της ΡΑΕ το ονομάτισε 10%-20%- των αδειών παραγωγού που έχουν εκδοθεί θα υλοποιηθεί. Ξέρετε, αυτό δείχνει προχειρότητα, κύριε Υπουργέ, και επιπλέον προσβάλλετε τις τοπικές κοινωνίες που αντιστέκονται. Χαρακτηριστικά σάς αναφέρω τις μεγάλες κινητοποιήσεις των κατοίκων, τις ομόφωνες αποφάσεις όλων των αυτοδιοικητικών οντοτήτων της Καρυστίας, καθώς και την ομόφωνη απόφαση του Περιφερειακού Συμβουλίου Στερεάς Ελλάδας, με την οποία όχι μόνο γνωμοδοτεί αρνητικά για το συγκεκριμένο έργο, αλλά -προσέξτε το, κύριε Υπουργέ- και εξέφρασε τη βούληση να είναι αρνητικό στην έκφραση γνώμης επί των μελετών περιβαλλοντικών επιπτώσεων μέχρι να περιέλθουν στο περιφερειακό συμβούλιο ουσιαστικές αρμοδιότητες και όχι μόνο γνωμοδοτικού χαρακτήρα. Επιπλέον, την ίδια περίοδο, η Εφορεία Αρχαιοτήτων Εύβοιας αναφέρει με επιστολή της για τη σχεδιαζόμενη περιοχή ανάπτυξης στο εν λόγω έργο πως βρίθει ορατών αρχαιοτήτων πλέον μετά την πυρκαγιά που κατέκαψε την περιοχή, στον λόφο του Αγίου Νικολάου και στον λόφο του Νημποριού. Γι' αυτό, έχει ήδη υποβάλει αίτημα για αναοριοθέτηση του αρχαιολογικού χώρου της περιοχής, στοχεύοντας στην καλύτερη προστασία και στην ανάδειξή του.
Κύριε συνάδελφε, πρέπει να κάνετε την ερώτησή σας, παρακαλώ.
Τελειώνω, κυρία Πρόεδρε. Σημειώνεται ότι ο φάκελος για την κήρυξη του ενιαίου αρχαιολογικού χώρου έχει προωθηθεί σε χρόνο προγενέστερο της προώθησης της μελέτης περιβαλλοντικών επιπτώσεων του εν λόγω έργου, όπως και η μελέτη περιβαλλοντικών επιπτώσεων του έργου φέρει ημερομηνία εκπόνησης τον Ιούλιο του 2021, δηλαδή εκπονήθηκε σε χρόνο προγενέστερο της οικολογικής καταστροφής που συντελέστηκε στο νησί τον Αύγουστο. Στη δευτερολογία μου θα σας πω περισσότερα για τη λειτουργία του Υπουργείου Πολιτισμού.
Κύριε συνάδελφε, την ερώτησή σας δεν την κάνατε. Κάνατε τοποθέτηση, δεν κάνατε ερώτηση. Την ερώτησή σας δεν ακούσαμε.
Όντως.
Την ξέρει την ερώτησή μου, να μην επαναλαμβάνομαι. Είμαι σίγουρος ότι θα την επαναλάβω στη δευτερολογία μου.
Νομίζω ότι έπρεπε να την πείτε, κύριε συνάδελφε, για να ακουστεί η ερώτηση και μέσα στην Αίθουσα.
Την έχει πάρει ήδη γραπτά κι αν μου απαντήσει, δεν χρειάζεται μετά να επαναλάβω.
Κύριε Υπουργέ, έχετε τον λόγο.
Σας ευχαριστώ, κυρία Πρόεδρε. Για την κοινοβουλευτική σειρά, η ερώτηση που μου απηύθυνε ο κ. Αποστόλου, ο αγαπητός συνάδελφος, είναι η εξής: Γιατί δεν αποσύρει η υπηρεσία, το Υπουργείο, τη συγκεκριμένη άδεια, αυτή για την οποία μίλησε -την άδεια παραγωγού και όχι άδεια εγκατάστασης που αναφέρατε, κύριε Αποστόλου-, αφού, όπως λέει ο κ. Αποστόλου, αντιστρατεύεται όλες τις απαραίτητες προϋποθέσεις για μια σύννομη χωροθέτηση και, ταυτόχρονα, συνοδεύεται από μια μελέτη περιβαλλοντικών επιπτώσεων που είναι ανεπίκαιρη, αφού εκπονήθηκε πριν από την καταστροφική πυρκαγιά του καλοκαιριού στην περιοχή. Αυτή είναι η ερώτηση και σε αυτή απαντάω. Υπάρχει και μια δεύτερη. Φαντάζομαι, στη δευτερολογία του ο αγαπητός κ. Αποστόλου θα μας την πει. Κατ' αρχάς, να πούμε κάτι. Η ΡΑΕ δεν έδωσε καμμία άδεια εγκατάστασης. Βεβαίωση παραγωγού έδωσε, που, όπως είπα και πριν, είναι το πρώτο σκαλοπάτι, το πρώτο βήμα από μία μεγάλη σκάλα που πάει πολύ μακριά με ελέγχους, τόσο από την εθνική όσο και την ενωσιακή νομοθεσία, και με κατάληξη στην περιβαλλοντική ή μη αδειοδότηση από τις αρμόδιες υπηρεσίες των Υπουργείων. Βεβαίως, και υπάρχει θεσμικό πλαίσιο. Ποιος είπε ότι δεν υπάρχει σήμερα το Ειδικό Πλαίσιο Χωροταξικού Σχεδιασμού και Αειφόρου Ανάπτυξης για τις ΑΠΕ; Θέλει βελτίωση; Βεβαίως. Θέλει ανανέωση; Βεβαίως. Είμαστε στη φάση αυτή τώρα; Και βέβαια είμαστε. Επεξεργαζόμαστε στο Υπουργείο Περιβάλλοντος, διά των αρμοδίων Υπουργών του, και κάνουμε αυτή τη δουλειά και σύντομα θα το παρουσιάσουμε. Υπάρχει ο ν.3468/2006; Βεβαίως, υπάρχει. Υπάρχουν οι προϋποθέσεις για τη φέρουσα ικανότητα των περιοχών; Βεβαίως και υπάρχουν. Άρα μη λέμε ότι όποιος θέλει, όπου θέλει, βάζει ανεμογεννήτριες. Άλλωστε, κι εσείς ο ίδιος είπατε ότι μέσα από την κουβέντα στην Επιτροπή Περιβάλλοντος απεδείχθη ότι το 95% των αδειών απορρίπτεται. Πάμε τώρα, λοιπόν, να σας πω δύο πράγματα που έχουν σημασία και, βεβαίως, θα μιλήσω και για το συγκεκριμένο έργο. Κάθε κράτος-μέλος της Ευρωπαϊκής Ένωσης οφείλει έως το 2030 να πετύχει τουλάχιστον το 32% της εκκαθάρισης της τελικής κατανάλωσης των πολιτών του και των εγκαταστάσεών του από καθαρές πηγές ενέργειας, από τον ήλιο, από το κύμα, από τον αέρα, από τη γεωθερμία. Εμείς, λοιπόν, στην Ελλάδα, χάρις στην οδηγία και τις εντολές που μας έχει δώσει ο Πρωθυπουργός, ο Κυριάκος Μητσοτάκης, έχουμε βάλει σε πρώτη προτεραιότητα αυτή την κατεύθυνση και γι' αυτό τρέχουμε την απολιγνιτοποίηση με τα χίλια και γι' αυτό, επίσης, τρέχουμε με τεράστιες ταχύτητες την αύξηση της παραγωγής ενέργειας από καθαρές πηγές, όχι ότι μέχρι το 2030 στο 32%, αλλά αναθεωρώντας εμείς τον στόχο μας στο εθνικό σχέδιο για την ενέργεια και το κλίμα και το έχουμε πάει στο 35%. Η Ελλάδα, η «μικρή Ελλάδα» είναι φιλόδοξη και πρωτοπορεί πανευρωπαϊκά στα ζητήματα προστασίας του περιβάλλοντος και της αξιοποίησης των πράσινων μορφών ενέργειας. Θα ήθελα να ξέρω, βεβαίως, αγαπητέ μου κύριε Αποστόλου, εσείς -στο κόμμα σας αναφέρομαι, όχι σε εσάς προσωπικά- είστε υπέρ ή κατά της απολιγνιτοποίησης; Είστε υπέρ ή κατά του ελληνικού σχεδίου για τη δίκαιη μετάβαση στις λιγνιτικές περιοχές που η Ευρωπαϊκή Ένωση χρηματοδοτεί; Έρχομαι, λοιπόν, να πω τα συγκεκριμένα ζητήματα για το έργο αυτό. Πρώτα απ' όλα, για να μιλήσω και για τα Στύρα, ποια είναι η διαδικασία; Η διαδικασία λέει ότι χάρις στον ν.4685 απλοποιήσαμε τη διαδικασία και την κάναμε ακόμα διαφανέστερη για την περιβαλλοντική αδειοδότηση. Η βεβαίωση παραγωγού που παλαιότερα λεγόταν «άδεια παραγωγής» και γι' αυτό υπήρχε μια σύγχυση στο μυαλό των ανθρώπων -σου λέει αν η ΡΑΕ έδωσε άδεια παραγωγής, σημαίνει ότι πάνε και βάζουμε τις ανεμογεννήτριες στο βουνό, όχι- προκύπτει μέσα από τη διαδικασία του νέου Ηλεκτρονικού Μητρώου Παραγωγής Ηλεκτρικής Ενέργειας από ΑΠΕ και Συμπαραγωγής Ηλεκτρισμού Θερμότητας Υψηλής Απόδοσης. Η χωροθέτηση -θα το ξαναπώ, παρ' ότι τα είπα και στον κ. Αρσένη-, που είναι το κρίσιμο και σας ενδιαφέρει και μας ενδιαφέρει όλους, προβλέπεται μέσα από το ειδικό πλαίσιο χωροταξικού σχεδιασμού. Με ποια κριτήρια, όμως; Πρώτον, ελάχιστες αποστάσεις από περιοχές περιβαλλοντικού ενδιαφέροντος, ελάχιστες αποστάσεις από περιοχές πολιτιστικής κληρονομιάς. Και υπάρχουν προσδιορισμένες ρήτρες αποκλεισμού και ζώνες ασυμβατότητας. Υπάρχουν, λοιπόν, οι αυστηρές προϋποθέσεις. Στη δευτερολογία μου θα γίνω πολύ πιο συγκεκριμένος για το συγκεκριμένο έργο στα Στύρα. Σας ευχαριστώ.
Κι εγώ σας ευχαριστώ, κύριε Υπουργέ. Κύριε συνάδελφε, έχετε τον λόγο για τρία λεπτά.
Κύριε Υπουργέ, κατ' αρχάς μη μιλάτε για προώθηση των ανανεώσιμων πηγών ενέργειας και ιδιαίτερα για την Εύβοια, όταν ο Πρωθυπουργός σας κατέβηκε στην Κάρυστο και εγκαινίασε συγκεκριμένους αιολικούς σταθμούς, όταν αναλάβατε. Δεύτερον, για το συγκεκριμένο έργο από την ώρα που υπέβαλα το ερώτημα έχουν γίνει πάρα πολλά πράγματα. Κατ' αρχάς έχει γίνει η παρέμβαση της Εφορείας Αρχαιοτήτων της Εύβοιας, έχει παρέμβει το Κεντρικό Αρχαιολογικό Συμβούλιο και παρατηρούμε μια διαδικασία η οποία έχει πάρα πολλές παρανομίες. Αυτά θέλουμε, λοιπόν, να σας αναδείξουμε. Γιατί όταν ήδη έχεις ένα περιφερειακό συμβούλιο που έχει γνωμοδοτήσει, όταν ήδη υπάρχει το προηγούμενο της αρνητικής γνωμοδότησης από το Περιφερειακό Συμβούλιο Στερεάς Ελλάδας για την εγκατάσταση στα Άγραφα -και κάτι ανάλογο συμβαίνει και στην περίπτωση της Εύβοιας, πόσω μάλλον όταν -το επαναλαμβάνω- το 40% της παραγωγής ανανεώσιμης ενέργειας από αιολικά πάρκα το παράγει η Εύβοια και το ξέρετε από το πράγμα- τότε έχουμε μια πίεση. Πόσω μάλλον όταν εκεί έχουμε την Εφορεία Αρχαιοτήτων, η οποία επιμένει ότι πρέπει να γίνει οριοθέτηση. Και βεβαίως, η διαδικασία να πάτε πιο μπροστά το ΚΑΣ, είναι κάτι το οποίο αντιβαίνει τη νομοθεσία, αντιβαίνει τον συγκεκριμένο νόμο το άρθρο 12 και 13 του αρχαιολογικού ν.3028/2002. Άρα, λοιπόν, όταν φτάνετε στο σημείο που αρχίζουν να μπαίνουν από πλευράς του Υπουργείου Πολιτισμού ερωτήματα, μήπως αν αφαιρέσουμε μία-δυο ανεμογεννήτριες κάτι μπορούμε να κάνουμε, αυτά τα πράγματα είναι απαράδεκτα. Τα ερωτήματα, λοιπόν, που διαμορφώθηκαν και με βάση αυτά που έχουν γίνει τις τελευταίες ημέρες, είναι τα εξής και τα επαναλαμβάνω. Γιατί επιτρέπετε την εξέταση από το Κεντρικό Αρχαιολογικό Συμβούλιο της μελέτης περιβαλλοντικών επιπτώσεων των αιολικών πάρκων στα Στύρα πριν την κήρυξή τους ως αρχαιολογικό χώρο, όπως αναφέρει ο σχετικός νόμος που σας προείπα; Και, δεύτερον, θα απορρίψετε την περιβαλλοντική αδειοδότηση του έργου, αποδεχόμενοι την αρνητική γνωμοδότηση του Περιφερειακού Συμβουλίου της Στερεάς Ελλάδας, όπως έγινε πριν από λίγες ημέρες με τη μελέτη των περιβαλλοντικών επιπτώσεων για την εγκατάσταση συγκεκριμένων αιολικών πάρκων, όπως ακριβώς υπήρξε η υπογραφή για απόρριψη με τα Άγραφα; Και επιτέλους, δεν βλέπετε αυτές τις κινητοποιήσεις; Ειλικρινά σας ομολογώ, επειδή ξέρω ότι έχετε κάποια σχέση με την Εύβοια, πως, αν πάτε αύριο ένα ταξίδι αεροπορικώς στη Θεσσαλονίκη, θα δείτε συστοιχίες ανεμογεννητριών που έχουν τη μορφή πυραυλικών συστημάτων. Επιτέλους! Δεν αντέχουμε άλλο!
Ευχαριστώ, κύριε συνάδελφε. Κύριε Αμυρά, έχετε τον λόγο.
Σας ευχαριστώ, κυρία Πρόεδρε. Ξεκινάω κατευθείαν με το ζήτημα του Κεντρικού Αρχαιολογικού Συμβουλίου που απεφάνθη. Ο ν.3028/2002 προβλέπει και δίνει τη δυνατότητα στο Κεντρικό Αρχαιολογικό Συμβούλιο, που είναι το ανώτατο γνωμοδοτικό όργανο επί θεμάτων προστασίας, διαχείρισης και ανάδειξης των αρχαιοτήτων, να γνωμοδοτήσει μετά τη διαβίβαση της μελέτης περιβαλλοντικών επιπτώσεων ή μη. Ο χρόνος δηλαδή που το Κεντρικό Αρχαιολογικό Συμβούλιο ή ευρύτερα το Υπουργείο Πολιτισμού μέσω των ανεξάρτητων οργάνων του θα τοποθετηθεί δεν καθορίζεται από κανέναν παρά μόνο από το ίδιο το όργανο. Επίσης, η κήρυξη ενός χώρου ως αρχαιολογικού ή μη και ο χρόνος κήρυξης είναι καθαρά ζήτημα του Υπουργείου Πολιτισμού, δεν είναι ζήτημα του Υπουργείου Περιβάλλοντος και Ενέργειας. Ξαναλέω λοιπόν τώρα, για να κλείνω ένα-ένα τα ερωτήματα, να αποσύρουμε τη βεβαίωση παραγωγού ή όχι; Ευτυχώς θα σας πω τις αποφάσεις αυτές δεν τις βγάζουμε με φιρμάνια από τα υπουργικά γραφεία. Ευτυχώς είναι ευνομούμενη η πολιτεία, όλα κρίνονται σύμφωνα με τη νομοθεσία από τις υπηρεσίες που έχουν την ευθύνη των ελέγχων για την αδειοδότηση. Στα αιολικά πάρκα και για τα Στύρα φυσικά, ιδιαίτερα σ' αυτά που αναφερόμαστε τώρα, λαμβάνεται υπ' όψιν καταλυτικά η φέρουσα ικανότητα των Οργανισμών Τοπικής Αυτοδιοίκησης, δηλαδή ο μέγιστος αριθμός τυπικών ανεμογεννητριών που επιτρέπεται να εγκατασταθούν σε μία ενότητα χώρου με τις μικρότερες δυνατές επιπτώσεις στον χώρο, το τοπίο και το περιβάλλον. Σχετικά, λοιπόν, με το έργο στα Στύρα του Δήμου Καρύστου σύμφωνα με τα στοιχεία της ΡAE, τα οποία είναι διαθέσιμα στο διαδίκτυο, προκύπτει ότι καλύπτεται το 43,08% της επιτρεπόμενης φέρουσας ικανότητας. Από τα στοιχεία του γεωπληροφοριακού χάρτη πρόκειται για αιολικό σταθμό παραγωγής ηλεκτρικής ενέργειας ισχύος 175MW του επενδυτικού φορέα με την επωνυμία «ΣΟΦΡΑΝΟ Α.Ε.Ε.», που έχει πάρει τη βεβαίωση παραγωγής από τη ΡAE, αλλά δεν έχει πάρει φυσικά ακόμα καμμία αδειοδότηση. Πού βρίσκεται ο φάκελος; Ο φάκελος βρίσκεται στη Διεύθυνση Περιβαλλοντικής Αδειοδότησης του δικού μας Υπουργείου, του Υπουργείου Περιβάλλοντος και Ενέργειας, για την κατασκευή και λειτουργία συγκροτήματος πέντε σταθμών αιολικής ενέργειας σε πέντε περιοχές, μεταξύ των οποίων και του Δήμου Καρύστου. Η διαδικασία, λοιπόν, βρίσκεται σε εξέλιξη. Αλίμονο εάν ο οποιοσδήποτε κατέχει τη θέση του Υπουργού ή του Υφυπουργού στο Υπουργείο Περιβάλλοντος σήκωνε το τηλέφωνο να πει στον Διευθυντή της Περιβαλλοντικής Αδειοδότησης, τον κ. Δημόπουλο, που είναι εξαίρετος, ένα λαμπρό στέλεχος της δημόσιας διοίκησης, έντιμος, καθαρός γρήγορος και διαφανής ως προς τις πράξεις του, «α, ξέρετε κάτι, κύριε διευθυντά, κόψτε αυτό το έργο για τον έναν ή τον άλλον λόγο». Όχι, είμαστε μια ευνομούμενη, ευρωπαϊκή χώρα και εμείς, λοιπόν, όπως σας είπα και νωρίτερα, είμαστε έτοιμοι να δημοσιοποιήσουμε όλα τα στοιχεία για την οποιαδήποτε φερόμενη ως επένδυση που θα καταλήξει ή δεν θα καταλήξει στην αδειοδότηση. Τα υπόλοιπα σε επόμενη ερώτηση που είμαι σίγουρος ότι ο κ. Αποστόλου θα μας καταθέσει και με χαρά θα του απαντήσουμε.
Σας ευχαριστώ, κύριε Υπουργέ. Συνεχίζουμε με την πέμπτη με αριθμό 664/25-10-2021 ερώτηση εκ των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η πρόχειρη εξαγγελία της Κυβέρνησης για τη μεταφορά των δασικών υπηρεσιών στο ΥΠΕΝ δεν προχωρά και δημιουργεί προβλήματα στους δασικούς υπαλλήλους». Στην ερώτηση θα απαντήσει ο Υφυπουργός Περιβάλλοντος και Ενέργειας κ. Αμυράς. Ορίστε, κύριε συνάδελφε, έχετε τον λόγο για δύο λεπτά για να αναπτύξετε την ερώτηση.
Ευχαριστώ, κυρία Πρόεδρε. Κύριε Υφυπουργέ, η ερώτηση αυτή έχει κατατεθεί στις 25 Οκτωβρίου γραπτά και δεν απαντήθηκε ως όφειλε, με αποτέλεσμα να έρθουμε με μια πολύ μεγάλη ερώτηση να κάνουμε τη συζήτηση αυτή. Είναι γεγονός ότι το φετινό καλοκαίρι ήταν η χειρότερη χρονιά την τελευταία δεκαετία όσον αφορά το μέγεθος των δασικών πυρκαγιών, με ιδιαίτερα καταστροφικά αποτελέσματα για το φυσικό περιβάλλον, για τα δασικά οικοσυστήματα, για την ανθρώπινη περιουσία, αλλά δυστυχώς και για ανθρώπινες ζωές. Από στοιχεία που υπάρχουν έχουν αποτεφρωθεί πάνω από ενάμισι εκατομμύριο στρέμματα και μάλιστα με πολύ μεγάλες πυρκαγιές, δηλαδή με αύξηση του μέσου μεγέθους της τελευταίας δεκαετίας κατά 500% και ενώ η Κυβέρνηση στον προϋπολογισμό είχε δεσμευθεί για μείωση του ποσοστού των καμένων εκτάσεων. Η έλλειψη προετοιμασίας και η ανεπάρκεια της Κυβέρνησης δυστυχώς είχε καταστροφικά αποτελέσματα. Για να καλύψει αυτή την αδυναμία ο κ. Μητσοτάκης έρχεται να εξαγγείλει, πρόχειρα φυσικά, τη μεταφορά των δασικών υπηρεσιών από τις αποκεντρωμένες στο Υπουργείο Περιβάλλοντος και Ενέργειας με μία πράξη νομοθετικού περιεχομένου τον Αύγουστο. Σημειώνω ότι η καθετοποίηση των δασικών υπηρεσιών προβλεπόταν στη δασική στρατηγική που είχε συντάξει η κυβέρνηση του ΣΥΡΙΖΑ, όμως συνδυαζόταν με στελέχωση, με πόρους και με αλλαγή των προεδρικών διαταγμάτων. Αντίθετα, η Κυβέρνηση, χωρίς σχέδιο, χωρίς γνώση, χωρίς προετοιμασία και επάρκεια και χωρίς προσλήψεις, προχώρησε σε μια νομοθέτηση η οποία τελικά, απ' ό,τι βλέπουμε, δεν υλοποιήθηκε. Οι διατάξεις της πράξης νομοθετικού περιεχομένου προέβλεπαν ότι μέχρι τις 13 Σεπτεμβρίου θα υπάρχουν οι διαπιστωτικές πράξεις των αποκεντρωμένων διοικήσεων και μία υπουργική απόφαση των Υπουργών Εσωτερικών, Οικονομικών και Περιβάλλοντος για τη μισθοδοσία, τη λειτουργία του προσωπικού και όλα τα αντίστοιχα που προβλέπει η μεταφορά των υπηρεσιών. Τελικά, απ' ό,τι αποδείχθηκε, δεν είχατε καν εικόνα της κατάστασης. Γι' αυτό και στις 24 Αυγούστου συγκροτείται ομάδα διοίκησης έργου. Ούτε αυτή τα καταφέρνει και στις 7 Οκτωβρίου γίνεται ανάθεση σε μία προφανώς ανάδοχο εταιρεία με 36.000 ευρώ, για να σχεδιάσει ο ανάδοχος αυτό που εξαγγείλατε, χωρίς πρακτικά να έχετε την παραμικρή προετοιμασία. Άρα δεν είχατε ούτε καν τα στοιχειώδη. Έτσι, οι δασικοί υπάλληλοι στις 6 Οκτωβρίου καταγγέλλουν το γεγονός αυτό. Ο Γενικός Γραμματέας του Υπουργείου Εσωτερικών παγώνει τη διαδικασία και αναγνωρίζει σε έγγραφο -που το έχουμε επίσης στα χέρια μας- τα πολλά προβλήματα που δημιουργήσατε με μια εξαγγελία χωρίς κανένα σχέδιο: Αδυναμία υποβολής αιτημάτων για συνταξιοδοτήσεις, μεταθέσεις, μετατάξεις, άδειες. Και η Ένωση των Δασολόγων Δημοσίων Υπαλλήλων επίσης με επιστολή στις 11 Οκτωβρίου σάς λέει ότι πρακτικά το έχετε κάνει ένα νέο «γεφύρι της Άρτας». Αποδείχθηκε, λοιπόν, ότι δεν είχατε καμμία προετοιμασία ούτε γνώση φυσικά του τι λέγατε. Πετάξατε ένα «πυροτέχνημα», για να ξεχάσει η κοινωνία το ότι είχατε δυστυχώς αρνητική πρωτιά στην Ευρώπη και τη Μεσόγειο σε πυρκαγιές φέτος. Ρωτάμε, λοιπόν, πότε θα ολοκληρωθεί η διαδικασία της κάθετης οργάνωσης και υπαγωγής των δασικών υπηρεσιών στο Υπουργείο Περιβάλλοντος; Πότε θα εκδοθεί αυτή η περιβόητη υπουργική απόφαση που έπρεπε να έχει βγει στα μέσα του Σεπτεμβρίου; Τελικά, οι άριστοι της Κυβέρνησης Μητσοτάκη παρέλαβαν το παραδοτέο της ομάδας διοίκησης έργου ή τελικά, όπως είπε ο Πρωθυπουργός, είστε μία Κυβέρνηση τουρλού;
Ευχαριστώ, κύριε συνάδελφε. Κύριε Υπουργέ, έχετε τον λόγο.
Σας ευχαριστώ, κυρία Πρόεδρε. Κατ' αρχάς, θα καλέσω τον αγαπητό συνάδελφο να μας πει αν συμφωνεί ή όχι με την κάθετη υπαγωγή των δασικών υπηρεσιών στο Υπουργείο Περιβάλλοντος. Εμμέσως λέτε ότι συμφωνείτε, διότι το είχατε προβλέψει και εσείς -λέτε- στον στρατηγικό σας σχεδιασμό, αλλά, ω του θαύματος, και πάλι δεν προλάβατε. Όλα τα καλά που εμείς υλοποιούμε τώρα και τα τρέχουμε, ω του θαύματος, τα είχατε κάπου στο μυαλό σας, κάπου τα είχατε σχεδιάσει, αλλά δεν προλάβατε. Εμείς, όμως, προλαβαίνουμε και προχωράμε με γρήγορο ρυθμό, με προσεκτικά βήματα, διότι η μεταφορά και η μετάβαση ενός οργανισμού που από το 1998 υπαγόταν αλλού για να έρθει σήμερα στην κάθετη υπαγωγή του Υπουργείου Περιβάλλοντος, θέλει προσοχή, προσεκτικά βήματα. Θα πάρουμε όσο χρόνο χρειαστούμε, τρέχοντας, όμως, πηγαίνοντας με γρήγορους ρυθμούς, για να γίνει σωστά η μετάβαση. Διότι η προστασία του δασικού πλούτου αποτελεί την ύψιστη περιβαλλοντική προτεραιότητα της Κυβέρνησης Μητσοτάκη. Τα δάση μας είναι ο ανεκτίμητος φυσικός πλούτος της Ελλάδας. Και είμαστε σίγουροι ότι τα στελέχη των δασικών υπηρεσιών, τα οποία από αύριο θα πορεύονται μαζί μας, τα οποία είναι άξια, ικανότατα, τα οποία είχαν αφεθεί στη μοίρα τους, χωρίς πόρους, χωρίς μέσα, χωρίς καμμία ενθάρρυνση, θα έρθουν δίπλα μας να περπατήσουμε μαζί σ' αυτόν τον δρόμο της προστασίας του φυσικού περιβάλλοντος. Πάμε να δούμε, λοιπόν, πώς βεβαίως δεν έχουμε μείνει καθόλου στάσιμοι, όπως εσείς λέτε. Κατ' αρχάς, όλες οι αποκεντρωμένες διοικήσεις της χώρας έχουν προβεί στην έκδοση των προβλεπόμενων στην πράξη νομοθετικού περιεχομένου του Αυγούστου 2021 διαπιστωτικών πράξεων, οι οποίες καθορίζουν το σύνολο του τακτικού προσωπικού των οργανικών μονάδων των αποκεντρωμένων διοικήσεων που μεταφέρονται στο Υπουργείο Περιβάλλοντος. Δεύτερον, η εν λόγω διαπιστωτική πράξη περιλαμβάνει το σύνολο του προσωπικού που υπηρετεί στις δασικές υπηρεσίες και καλύπτει οργανικές και προσωποπαγείς θέσεις με οποιαδήποτε σχέση εργασίας, μόνιμη, ιδιωτικού δικαίου αορίστου και ορισμένου χρόνου. Σε αυτούς περιλαμβάνονται και οι μη δασικοί, δηλαδή οι διοικητικοί που κατέχουν οργανική ή προσωποπαγή θέση στην αποκεντρωμένη διοίκηση και υπηρετούν στις δασικές υπηρεσίες της κάθε αποκεντρωμένης. Σύντομα -ναι, σύντομα- θα εκδώσουμε και την προβλεπόμενη στην παράγραφο 3 του τρίτου άρθρου της πράξης νομοθετικού περιεχομένου διαπιστωτική πράξη από εμάς, από το Υπουργείο Περιβάλλοντος και Ενέργειας, με την οποία θα καταταχθούν οι μεταφερόμενοι υπάλληλοι σε ισάριθμες θέσεις στις υπηρεσίες του Υπουργείου μας. Ακολούθως, προχωράμε, σύμφωνα με την παράγραφο 5 της ΠΝΠ του Αυγούστου, στην έκδοση της κοινής υπουργικής απόφασης, για να ρυθμίσουμε κρίσιμα ζητήματα, όπως είναι οι διοικητικές λεπτομέρειες, τα θέματα της υπηρεσιακής κατάστασης, τις μεταθέσεις, τις κάθε είδους μετακινήσεις προσωπικού, τη μισθοδοσία, τη στέγαση υπηρεσιών και θέματα άσκησης των αρμοδιοτήτων τους. Η ΚΥΑ αυτή απαιτεί προσεκτική και εξονυχιστική μελέτη, ώστε να μη συμπεριλάβει κάποια πράγματα και αφήσει αρρύθμιστα κάποια άλλα πεδία. Γιατί η Κυβέρνηση νομοθέτησε με πράξη νομοθετικού περιεχομένου, με ρωτάτε σε ένα από τα δέκα ερωτήματά σας. Το λέει, βεβαίως, το άρθρο 44 παράγραφος 1 του Συντάγματος ότι σε περιπτώσεις έκτακτης ανάγκης, επείγουσας κατάστασης, μπορεί η κυβέρνηση να νομοθετήσει με αυτόν τον τρόπο. Όλοι μας έχουμε συνειδητοποιήσει ότι οι πυρκαγιές του περασμένου καλοκαιριού αποτέλεσαν μία φυσική καταστροφή άνευ προηγουμένου και, βεβαίως, δικαιολογούσαν τις εξαιρετικά επείγουσες και απρόβλεπτες καταστάσεις οι οποίες μας οδήγησαν στην πράξη νομοθετικού περιεχομένου. Για την ομάδα έργου που με ρωτάτε κιόλας. Θα σας πω στην ομάδα διοίκησης έργου -για τη μεταφορά, κυρία Πρόεδρε, θα πω στη δευτερολογία μου και θα απαντήσω και στα υπόλοιπα ερωτήματα- τι έχει κάνει, σε πόσο βάθος έχει προχωρήσει τη δουλειά και πόσο έτοιμοι είμαστε να κάνουμε αυτή τη μεγάλη μεταρρύθμιση. Διότι πρόκειται για μεγάλη μεταρρύθμιση. Όσο δε για το προσωπικό που είπατε και τις μη προσλήψεις, σας θυμίζω ότι η τελευταία πρόσληψη που έγινε στη Δασική Υπηρεσία επίσημα ήταν πριν από δεκαεπτά ολόκληρα χρόνια, το 2004. Εμείς έχουμε δεσμευθεί και το Υπουργείο Εσωτερικών έβγαλε τη λίστα με τις προβλεπόμενες του χρόνου μόνιμες τοποθετήσεις μέσω ΑΣΕΠ και τριακόσιες θέσεις δασικών υπαλλήλων. Και επιτέλους ολοκληρώνονται οι γραφειοκρατικές διαδικασίες για να πάρουμε και οκτακόσιους υπαλλήλους, δασοπόνους, δασολόγους και διοικητικούς με οκτάμηνες συμβάσεις, με χρηματοδότηση από το Ταμείο Κοινωνικής Συνοχής, για να ενισχύσουν τις δασικές υπηρεσίες, πόσω μάλλον που τώρα γίνεται και αυτή η μετάβαση. Τα υπόλοιπα στη δευτερολογία μου. Ευχαριστώ.
Κι εγώ, κύριε Υφυπουργέ. Κύριε συνάδελφε, έχετε τον λόγο για τρία λεπτά.
Ευχαριστώ, κυρία Πρόεδρε. Βλέπετε ο κ. Αμυράς έκανε το λάθος να κλείσει την πρώτη του απάντηση με αυτό ακριβώς που είναι το μεγάλο λάθος της Κυβέρνησης Μητσοτάκη. Η Κυβέρνηση της Νέας Δημοκρατίας με το που ανέλαβε την Κυβέρνηση -γιατί ρωτήσατε τι προκάμαμε να κάνουμε- πάγωσε πεντακόσιες προσλήψεις προγραμματισμένες από την κυβέρνηση του ΣΥΡΙΖΑ.
Χωρίς χρηματοδότηση!
Τις παγώσατε, λοιπόν, και μάλιστα οι διακόσιες από αυτές ήταν μόνιμες θέσεις δημοσίων υπαλλήλων μέσα στον προϋπολογισμό και οι άλλες τριακόσιες είχαν πόρους από το Πρόγραμμα Δημοσίων Επενδύσεων και ήταν τρίχρονες και όχι οκτάμηνα που κάνετε τώρα. Άρα παγώσατε τις προσλήψεις και τολμάτε να ρωτάτε τι κάνουμε εμείς για τις δασικές υπηρεσίες. Δεν υλοποιήσατε, όμως, ούτε καν τη δασική στρατηγική. Τη θυμηθήκατε τώρα στην πράξη νομοθετικού περιεχομένου. Δύο χρόνια τίποτα, λοιπόν, και το θυμηθήκατε τώρα, μετά από μια μεγάλη καταστροφή. Και ρωτάτε τι κάναμε. Εμείς την κάναμε τη δασική στρατηγική με τους δασικούς υπαλλήλους, αυτούς που διαμαρτύρονται τώρα γιατί δεν μπορείτε να υλοποιήσετε την εξαγγελία πυροτέχνημα του κ. Μητσοτάκη. Μιλάτε για προσεκτικά βήματα. Αναρωτιέμαι: Όταν συντάξατε την πράξη νομοθετικού περιεχομένου, δεν γνωρίζατε ότι χρειάζονται προσεκτικά βήματα; Τότε γιατί είπατε ότι σε έναν μήνα θα βγει υπουργική απόφαση και τώρα πάτε για τέσσερις και βλέπουμε; Και μάλιστα, την προστασία του δασικού πλούτου δεν την πετύχατε. Κάνατε, δυστυχώς, αρνητική πρωτιά για την Ελλάδα. Τουλάχιστον τις εξαγγελίες τις διοικητικές μπορείτε να τις υλοποιήσετε; Διότι εμείς μαθαίνουμε ότι δεν υπάρχει συμφωνία των συναρμόδιων Υπουργείων. Και να σας πω πώς. Κυρία Πρόεδρε, έχουμε έγγραφο του Γενικού Λογιστηρίου του Κράτους, που υπογράφει και ο κ. Σκυλακάκης, ο οποίος λέει ότι συνεννοήθηκε με το ΥΠΕΝ να παραμείνει ο προϋπολογισμός στις αποκεντρωμένες, γιατί δεν θα προχωρήσουν στην υπουργική απόφαση τόσο γρήγορα απ' ό,τι φαίνεται και πρέπει να μείνουν οι πόροι για να πληρώνονται οι εργαζόμενοι στις αποκεντρωμένες διοικήσεις, δηλαδή στο Υπουργείο Εσωτερικών. Αναρωτιέμαι, λοιπόν: Όταν το εξήγγειλε ο κύριος Πρωθυπουργός γνώριζε όλα αυτά τα προβλήματα και τα προσεκτικά βήματα; Εσείς τον κοροϊδέψατε ή ο κύριος Πρωθυπουργός κορόιδεψε τους Έλληνες πολίτες και τους δασικούς υπαλλήλους; Πρέπει να απαντήσετε σε αυτό. Εμείς διαβάζουμε ότι και ο προϋπολογισμός είναι μικρότερος για κάποιες δασικές υπηρεσίες. Δηλαδή, κυρία Πρόεδρε, στην Αττική με αυτό το τραγικό αποτύπωμα, ο προϋπολογισμός για τις δασικές υπηρεσίες του 2022 έχει λιγότερους πόρους απ' ό,τι είχε πέρυσι. Μπράβο σας! Τα καταφέρατε! Στην εγκύκλιο την οποία εσείς δημοσιεύσατε τον Νοέμβριο παραδέχεστε ότι όχι μόνο δεν έχει εκδοθεί η υπουργική απόφαση, αλλά παραδέχεστε ότι εσείς δημιουργείτε προβλήματα εξαιτίας αυτής της αμέλειας και της διοικητικής ανεπάρκειας -και το γράφει ο Γενικός Γραμματέας- σε θέματα όπως συνυπηρέτηση συζύγων, μετακινήσεις υπαλλήλων, λύση υπαλληλικής σχέσης λόγω συνταξιοδότησης, διορισμός συγγενούς θύματος, εξέταση θεμάτων δασικών υπαλλήλων για τα υπηρεσιακά συμβούλια. Άρα η Κυβέρνηση Μητσοτάκη δημιούργησε προβλήματα και προφανώς το πυροτέχνημα δεν το έχει υλοποιήσει. Κύριε Αμυρά, μη βιάζεστε, μη διαβάζετε κείμενο που σας έχουν δώσει. Είπα ήδη στην πρωτομιλία μου ότι ήταν στη δασική στρατηγική η μεταφορά των δασικών υπηρεσιών στο Υπουργείο Περιβάλλοντος. Και τελικά εξυπηρετούνται από τις αποκεντρωμένες διοικήσεις. Και αναρωτιέμαι, αυτό στον κ. Σκρέκα το έχετε πει; Γιατί ο κ. Σκρέκας ήρθε εδώ στις 11 Νοεμβρίου σε συνεδρίαση με τον Επίτροπο Περιβάλλοντος κ. Σινκεβίτσιους και είπε: «Προχωρήσαμε σε μία τεράστια διοικητική μεταρρύθμιση και φαίνεται ότι ο συντονισμός της Δασικής Υπηρεσίας είναι πολύ ταχύτερος και αποδοτικότερος.». Μα δεν του είπατε ότι δεν έχει γίνει ακόμα; Ο κ. Σκυλακάκης λέει να μη μεταφερθούν οι πόροι. Ο Γενικός Γραμματέας του Υπουργείου Εσωτερικών λέει ότι υπάρχουν διοικητικά προβλήματα και παραμένουν και ο κ. Σκρέκας έρχεται στη Βουλή και λέει ότι το πετύχατε; Τι πετύχατε δηλαδή; Ούτε πρόληψη δασικών πυρκαγιών, αρνητικό αποτέλεσμα στο δασικό οικοσύστημα, κολλήσατε την ίδια την εξαγγελία σας και μας λέτε ότι έγινε ταχύτερη η Δασική Υπηρεσία; Μα οι υπόλοιποι Υπουργοί λένε ότι έμεινε πίσω! Πρέπει να μας πείτε λιγάκι πότε λέτε αλήθεια. Και δυστυχώς δεν υπάρχουν και άλλα θέματα λυμένα. Διότι, θα σας ρωτήσω το τελευταίο. Ο γενικός διευθυντής της Γενικής Διεύθυνσης Δασών σε συνεδρίαση στην Επιτροπή Περιβάλλοντος -ήμασταν μαζί με την κ. Καφαντάρη- στις 25 Οκτωβρίου είπε ότι λειτουργείτε στο Υπουργείο ομάδα έργου για να σχεδιάσατε και συμπληρωματικές νομοθετικές ρυθμίσεις. Δηλαδή δεν φτάνουν ούτε οι διαπιστωτικές πράξεις ούτε η υπουργική απόφαση ούτε η ομάδα έργου ούτε η ανάθεση και ετοιμάζετε και νομοθετικές ρυθμίσεις; Άρα πολύ λογικά σάς ρωτώ: Ποιες είναι αυτές οι ρυθμίσεις; Πέστε μας πώς θα καταφέρει η Κυβέρνησή σας να μη δημιουργήσει άλλα προβλήματα στους υπαλλήλους, διότι δημιουργείτε ήδη πάρα πολλά προβλήματα στο οικοσύστημα της χώρας, πολύ μεγάλους κινδύνους για τα δάση της Ελλάδας. Γιατί το βασικό πρόβλημα, κύριε Αμυρά, είναι να ενισχυθεί η Δασική Υπηρεσία με προσωπικό και με πόρους, όπως είχε προγραμματιστεί από εμάς και απουσιάζει από τον προϋπολογισμό του 2022. Γιατί η Κυβέρνηση Μητσοτάκη και τη στρατηγική πάγωσε και τις προσλήψεις και τις χρηματοδοτήσεις και δυστυχώς εφαρμόζει αντιδασική πολιτική. Τουλάχιστον την εξαγγελία μπορείτε μετά από πέντε μήνες να την υλοποιήσετε, αυτή του ενός μηνός; Έχετε έστω αυτή την επάρκεια; Είναι ένα ερώτημα για τον ιστορικό του μέλλοντος. Σας ευχαριστώ πολύ.
Ευχαριστώ. Τον λόγο έχει ο κύριος Υπουργός.
Σας ευχαριστώ πολύ, κυρία Πρόεδρε. Η δική σας επάρκεια συνοψίζεται σε ένα ρητό του ελληνικού λαού: «Ο Μανώλης με τα λόγια χτίζει ανώγεια και κατώγεια.». Πείτε μου σε ποιον κωδικό του Υπουργείου Οικονομικών είχατε ρυθμίσει και είχατε δεσμεύσει χρήματα για τις υποτιθέμενες προσλήψεις δασικών υπαλλήλων επί των ημερών σας; Πείτε μου τον κωδικό και εγώ εδώ μεγαλοπρεπώς θα σας ζητήσω συγγνώμη. Από εκθέσεις ιδεών χορτάσαμε. Εμάς μας ενδιαφέρει η ουσία, η πράξη και να προχωράμε μπροστά. Αυτό κάνει η Κυβέρνηση Μητσοτάκη, σε απόλυτη αντίθεση με την κυβέρνηση Τσίπρα. Για να δούμε λοιπόν τα στοιχεία ένα προς ένα. Τι λέει το Υπουργείο Οικονομικών και το Γενικό Λογιστήριο του Κράτους; Λέει εντελώς τα αντίθετα από αυτά που εσείς αναφέρατε πριν λίγο. Λέει για τις δαπάνες των δασικών υπηρεσιών χωρικής δικαιοδοσίας των αποκεντρωμένων διοικήσεων μετά τη μεταφορά τους στο ΥΠΕΝ ότι προκρίνει και προκρίνεται η ισχύς του τελευταίου εδαφίου της παραγράφου 5 του τρίτου άρθρου της πράξης νομοθετικού περιεχομένου, δηλαδή, το σύνολο των διοικητικών πράξεων αυτών των υπηρεσιών εκδίδεται σύμφωνα με τις έως σήμερα ισχύουσες διατάξεις και η μισθοδοσία του προσωπικού των δασικών υπηρεσιών καλύπτεται από τις αποκεντρωμένες. Τι σημαίνει αυτό; Σημαίνει ότι οι εκδοθείσες διοικητικές πράξεις από τις 13 Αυγούστου και μετά διατηρούν κανονικά την ισχύ τους. Άρα αδίκως μας κατηγορείτε ότι δημιουργούμε τάχα προβλήματα στους δασικούς υπαλλήλους. Και γι' αυτό λοιπόν με αυτή την ερμηνεία και με αυτή τη νομοθετική κατεύθυνση σε απόλυτη συνεργασία με το Υπουργείο Οικονομικών και το Γενικό Λογιστήριο του Κράτους λύνουμε οποιαδήποτε δυσαρμονία πήγε να εμφανιστεί με τη συνυπηρέτηση των συζύγων, με τις μετακινήσεις υπαλλήλων εντός και εκτός νομού, με τη λύση υπαλληλικής σχέσης λόγω συνταξιοδότησης, με τον διορισμό συγγενούς λόγω θανάτου, με την εξέταση θεμάτων δασικών υπαλλήλων από τα υπηρεσιακά συμβούλια, με την άσκηση καθηκόντων αιρετών. Αναφερθήκατε στην ομάδα διοίκησης έργου. Στις 24 Αυγούστου 2021 εκδώσαμε απόφαση του Υπουργού Περιβάλλοντος με την οποία συγκροτήθηκε η ομάδα διοίκησης έργου. Τι κάνει και ποια είναι αυτή η ομάδα διοίκησης έργου; Αποτελείται από αξιόλογα στελέχη, από εμπειρότατους υπηρεσιακούς παράγοντες. Συγκροτήθηκε σε υψηλά επίπεδα με επικεφαλής τον Υπηρεσιακό Γραμματέα του Υπουργείου, τον κ. Μιχαλόπουλο, ο οποίος είναι ένας -θα έλεγα- άνθρωπος εξαιρετικής γνώσης και ικανότητας σε σχέση με τη δημόσια διοίκηση. Και αμέσως συγκέντρωσε όλα τα στοιχεία από τις αποκεντρωμένες για την οργανωτική διάρθρωση, το προσωπικό, τις δαπάνες, τη μισθοδοσία, τα κτήρια, τα οχήματα, τις υποδομές πληροφορικής, επεξεργάστηκε όλα τα δεδομένα και έχει ήδη αποστείλει προς έγκριση και περαιτέρω, εάν χρειαστεί, επεξεργασία σχέδιο νομοθετικών ρυθμίσεων με τις οποίες θα διευθετηθούν επιμέρους ζητήματα. Τώρα, αυτό που λέτε για την ανάθεση σε εταιρεία εκτός του Υπουργείου για να υποστηρίξει την ομάδα διοίκησης έργου μόνο εντυπώσεις και μάλιστα θολές εντυπώσεις επιχειρεί να προκαλέσει και τίποτε παραπάνω. Αυτή η πρακτική των δημοσίων υπηρεσιών να συνεπικουρούνται από εξειδικευμένες εταιρείες του ιδιωτικού τομέα είναι συνήθης σε κάθε περίπτωση. Επομένως μη ρίχνετε θολά νερά, διότι η αποκλειστική ευθύνη ανήκει αποκλειστικά και μόνο και ο πλήρης έλεγχος του έργου στη δημόσια υπηρεσία. Για να ξαναμείνω λίγο στις ενέργειες των οικονομικών υπηρεσιών του Υπουργείου. Οι οικονομικές μας υπηρεσίες από την πρώτη στιγμή προσέγγισαν συστηματικά, μεθοδικά και με λεπτομέρεια το έργο της ενσωμάτωσης της διευρυμένης δομής της αποκεντρωμένης διοίκησης στο Υπουργείο και γι' αυτό έχουμε αδιάκοπη επικοινωνία -και μην προσπαθείτε να βάλετε διαβολές- με το Υπουργείο Οικονομικών, με τον κ. Σκυλακάκη, με το Υπουργείο Εσωτερικών, για να έχουμε επάρκεια στις πιστώσεις για οποιοδήποτε θέμα οικονομικής φύσης. Έχουμε ήδη συγκεντρώσει από τις αποκεντρωμένες διοικήσεις όλα τα απαραίτητα στοιχεία και έχουμε προετοιμάσει ένα ενοποιημένο σύστημα μισθοδοσίας, ενώ παράλληλα είχαμε προβεί και στην πρόβλεψη για τη διαχείριση των φακέλων μισθοδοτούμενων σε αποκεντρωμένο επίπεδο, ώστε να διασφαλίζεται η δυνατότητα έγκαιρης αποστολής των προς συνταξιοδότηση υπαλλήλων στις αρμόδιες υπηρεσίες του ΕΦΚΑ. Όλα αυτά λοιπόν που σας είπα και ακόμα περισσότερα, που δεν έχω τον χρόνο να σας τα αναφέρω τώρα, δείχνουν ότι εμείς νοιαζόμαστε για μεταρρυθμίσεις. Ναι, οι μεταρρυθμίσεις απαιτούν χρόνο, απαιτούν προσεκτικά βήματα. Πρέπει να γίνεται σωστά η δουλειά και με σχεδιασμό στην τελευταία της λεπτομέρεια. Με μελέτη, με στοχευμένες ενέργειες κάνουμε βήματα μπροστά. Δεν είμαστε στάσιμοι. Προχωράμε μπροστά. Δεν παραγνωρίζουμε τα οποιαδήποτε προβλήματα ανακύπτουν στην πορεία, αλλά βρίσκουμε αμέσως λύση, δηλαδή το ακριβώς αντίθετο απ' ό,τι έκανε η κυβέρνηση ΣΥΡΙΖΑ, που έβρισκε ένα πρόβλημα για κάθε λύση. Εμείς κάνουμε ακριβώς το αντίστροφο. Βρίσκουμε μία λύση για κάθε πρόβλημα. Και είτε αρέσει είτε δεν αρέσει οι δασικές υπηρεσίες θα έρθουν με κάθετο έλεγχο στο Υπουργείο Περιβάλλοντος, για να κάνουμε μια δασική πολιτική έτσι όπως τη θέλουμε, όπως την έχουμε οργανώσει σε συνεργασία και με το Υπουργείο Κλιματικής Κρίσης και Πολιτικής Προστασίας. Πηγαίνουμε χέρι-χέρι, κάνουμε μία ευρύτατη συνεργασία σε όλα τα επίπεδα, έτσι ώστε να προστατεύσουμε τα δασικά μας οικοσυστήματα. Σας ευχαριστώ πολύ.
Και εγώ σας ευχαριστώ, κύριε Υπουργέ. Συνεχίζουμε με την τέταρτη με αριθμό 222/26-11-2021 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Κλιματικής Κρίσης και Πολιτικής Προστασίας, με θέμα: «Νέο Υπουργείο Κλιματικής Κρίσης και Πολιτικής Προστασίας». Θα απαντήσει ο Υπουργός Κλιματικής Κρίσης και Πολιτικής Προστασίας κ. Στυλιανίδης. Κυρία συνάδελφε, έχετε τον λόγο για δύο λεπτά.
Κύριε Υπουργέ, καλησπέρα. Χαίρομαι που μετά από σαράντα περίπου μέρες από την πρώτη κατάθεση της επίκαιρης ερώτησης βρισκόμαστε εδώ, στη Βουλή, να συζητήσουμε το μείζον θέμα της πολιτικής προστασίας, που ειδικά σήμερα στις συνθήκες κλιματικής κρίσης είναι πάρα πολύ σοβαρό και σχετικά με τις πολιτικές πρόληψης, αλλά και σχετικά με την ανθεκτικότητα των συστημάτων. Κύριε Υπουργέ, βγαίνουμε από μία αντιπυρική περίοδο ιδιαίτερα τραυματισμένοι με 1,4 εκατομμύριο στρέμματα γης να έχει καεί στην αντιπυρική περίοδο και όλα αυτά έδειξαν, αν θέλετε, την ανεπάρκεια, την προχειρότητα, την κενού περιεχομένου επικοινωνία, θα έλεγα εγώ, της Κυβέρνησης Μητσοτάκη και του προκατόχου σας Υφυπουργού Πολιτικής Προστασίας σχετικά με την πολιτική προστασία και διαχείριση των κρίσεων. Δυστυχώς όμως αυτό το πνεύμα του προκατόχου σας στην αντιμετώπιση των δασικών πυρκαγιών με τις συνέπειες που προανέφερα πραγματικά συνεχίζεται και σήμερα και συνεχίζεται και τώρα. Και βέβαια οι συνέπειες αυτής της πολιτικής είχαν και τις πλημμύρες, είχαν και όλα αυτά τα οποία βιώνουμε. Όμως, η λογική των εκκενώσεων ακολουθήθηκε πάρα πολύ στη αντιπυρική περίοδο και στις δασικές πυρκαγιές. Είχε συγκεκριμένα αποτελέσματα. Όμως, βλέπουμε ότι συνεχίζεται αυτή η λογική και φάνηκε και στην πυρκαγιά της Τήνου και στις πλημμύρες στην Ηλεία κ.λπ.. Ακόμα και ο χειρισμός του «Μπάλου» στην Αττική με αυτή τη λογική ακριβώς έφερε αποτελέσματα και δείχνει ότι κάτι δεν λειτουργεί σωστά. Υπάρχει απολογισμός της αντιπυρικής περιόδου, κύριε Υπουργέ; Η Κυβέρνηση Μητσοτάκη δύο χρόνια τώρα, και στην περσινή αντιπυρική και φέτος, δεν παρουσίασε δημόσια έναν απολογισμό της αντιπυρικής περιόδου. Επίσης, 1,4 στρέμμα που κάηκε δεν είναι λίγο, όπως και οι συνέπειες του «Ιανού», της «Μήδειας», του «Μπάλου» κ.λπ.. Βέβαια, να μην υπάρχουν θύματα. Θα ήθελα να πω, βέβαια, ότι η ανθρώπινη ζωή πάντα είναι πάνω απ' όλα, αλλά αυτή η λογική που ακολουθήσατε είχε σαν συνέπεια την απώλεια βιοποικιλότητας και κάηκε δασική περιοχή ακόμα και με δύο μποφόρ. Επίσης, παρατηρήσαμε μια υποβάθμιση του Πυροσβεστικού Σώματος. Όλα γίνονται από την Πολιτική Προστασία, από το Υπουργείο. Μάλιστα, παλιά, έχουμε ιστορία από τη δράση του Πυροσβεστικού Σώματος τόσες δεκαετίες, σε δύσκολες συνθήκες, χωρίς μέσα, να καταφέρνει μεγάλα αποτελέσματα. Επίσης, ο προκάτοχός σας χρησιμοποίησε και έναν όρο εν μέσω αντιπυρικής, τον όρο «βασική αντιπυρική περίοδο» -αυτό δεν είναι επιστημονικά τεκμηριωμένο, βέβαια, είναι κάτι πολύ πρόχειρο- και μας είχε εξαγγείλει σε επίκαιρη ερώτηση που είχα καταθέσει εδώ και για παραγγελίες μέσων, για ελικόπτερα, για τράκτορες κ.λπ.. Τα αποτελέσματα, όμως, έδειξαν άλλα πράγματα. Με τον τελευταίο ανασχηματισμό δημιουργήθηκε το Υπουργείο Κλιματικής Κρίσης και Πολιτικής Προστασίας με το προεδρικό διάταγμα 70. Μεταφέρεται αρμοδιότητα του Πυροσβεστικού Σώματος από το Υπουργείο Προστασίας του Πολίτη. Οι υπηρεσίες του Υπουργείου Περιβάλλοντος και Ενέργειας επίσης μεταφέρονται στο καινούργιο Υπουργείο, διασπώντας την ενιαία πολιτική που χρειάζεται το κλίμα και βέβαια κάποιες αρμοδιότητες από το Υπουργείο Μεταφορών. Εργαζόμενοι του Υπουργείου Περιβάλλοντος και Ενέργειας θα διευκολύνουν, θα εργάζονται και στα δύο Υπουργεία, όπως αναφέρεται, μέχρι το τέλος του 2022. Είχατε ψηφίσει έναν νόμο -όχι εσείς, η Κυβέρνηση Μητσοτάκη- για την πολιτική προστασία που θα έλυνε όλα τα προβλήματα, τον ν.4662/2020. Όμως, τέθηκε σε αδράνεια. Λειτούργησε η αντιπυρική περίοδος με νόμους του «ΞΕΝΟΚΡΑΤΗ» και, από την άλλη μεριά, επιλεκτικά χρησιμοποιήθηκαν κάποια άρθρα, το άρθρο 25 και το άρθρο 26, περί έκτακτης ανάγκης και ειδικής κινητοποίησης της πολιτικής προστασίας.
Κυρία συνάδελφε, πρέπει να κλείσετε, σας παρακαλώ πολύ.
Τελειώνω, κυρία Πρόεδρε. Ευχαριστώ πολύ. Ουσιαστικά, με την κατάσταση ειδικής κινητοποίησης, σε κάποιες περιοχές -δεκαοκτώ, οι οποίες μετά έγιναν είκοσι τρεις- μπήκαν εργολάβοι, έκαναν έργα κ.λπ.. Σας ρωτάω: Παρελήφθησαν τα έργα από τις αρμόδιες υπηρεσίες του Υπουργείου σας, όποια έργα έγιναν; Υπάρχει, με βάση το άρθρο 42, η Επιτροπή Εκτίμησης Κινδύνου, η οποία προβλέπεται με τον νόμο; Τα ερωτήματά μου είναι τρία. Πρώτα απ' όλα, αν θα αλλάξτε το νομοθετικό πλαίσιο και τι νομοθετικές αλλαγές θα κάνετε στον νόμο, ώστε να αντιμετωπίζει τα προβλήματα.
Κυρία συνάδελφε, ξέρετε ότι η ερώτηση είναι δύο λεπτά. Γιατί με δυσκολεύετε;
Τελειώνω, κυρία Πρόεδρε, και ευχαριστώ πάρα πολύ. Το οργανόγραμμα του Υπουργείου ποιο είναι, πραγματικά; Πόσοι υπηρετούν, αποσπασμένοι και μη; Και, βέβαια, αν υπάρχουν αποσπασμένοι για μεγάλο χρονικό διάστημα από άλλες υπηρεσίες του δημοσίου, αν επιβαρύνουν τον προϋπολογισμό του Υπουργείου και αν τηρείται η νομοθεσία στο συγκεκριμένο.
Σας ευχαριστώ πολύ. Κύριε Υπουργέ, έχετε τον λόγο.
Ευχαριστώ πολύ, κυρία Πρόεδρε. Μπορώ να βγάλω τη μάσκα μιλώντας από τα υπουργικά έδρανα;
Ναι, κύριε Υπουργέ.
Κυρίες και κύριοι συνάδελφοι, και κατά τη σημερινή δεύτερή μου παρουσία στη Βουλή των Ελλήνων θα αποφύγω έναν λόγο αντιδικίας -ήμουν κοινοβουλευτικός σε δύο κοινοβούλια, στο ευρωπαϊκό και στο κυπριακό-, γιατί, όπως είπα και στην πρώτη μου εμφάνιση, δεν πιστεύω ότι υπηρετεί το δημόσιο συμφέρον και τους σκοπούς ενός εθνικού διαλόγου. Πιστεύω ακράδαντα ότι αυτό το μείζον θέμα, η μεγάλη πρόκληση, η παγκόσμια πρόκληση της κλιματικής κρίσης, που έχει άμεση και ειδική σχέση με τα θέματα πολιτικής προστασίας, θα πρέπει να αντιμετωπιστεί από όλους μας με ένα πιο συναινετικό κλίμα και εγώ οφείλω ως Υπουργός να επιμείνω σε αυτό το κλίμα, γιατί είναι το μόνο που θα δημιουργήσει τη βάση για έναν ουσιαστικό εθνικό διάλογο που θα οδηγήσει σε μια εθνική στρατηγική. Επιτρέψτε μου, όμως, να επιμείνω σε κάποια βασικά στοιχεία νοοτροπίας και αντίληψης που κατέθεσα στην προηγούμενή μου παρουσία στη Βουλή και αναφέρονται στο πώς προσεγγίζουμε αυτό το κρίσιμο θέμα της κλιματικής κρίσης σε συνδυασμό με την πολιτική προστασία, τη διαχείριση του κινδύνου. Όπως είπα και την προηγούμενη φορά, αυτά είναι τα στοιχεία που οδήγησαν και στη δημιουργία του νέου Υπουργείου. Πιστεύω ότι ο Πρωθυπουργός, αντιλαμβανόμενος πλήρως αυτές τις αυξημένες απαιτήσεις, που επιβάλλει η κλιματική κρίση, ευθυγραμμίστηκε με τις νέες μεγάλες προκλήσεις και προχώρησε σε αυτή την πρωτοποριακή και τολμηρή απόφαση. Μια μικρή παρένθεση. Την προηγούμενη βδομάδα ήμουν στην Πορτογαλία όπου έγινε το διεθνές forum για τα θέματα του Disaster Risk Management με όλη τη διεθνή κοινότητα εκεί και τα Ηνωμένα Έθνη και σας ομολογώ ότι στο επίκεντρο της συζήτησης ήταν αυτή η τολμηρή απόφαση που η Ελλάδα έλαβε για να δημιουργήσει αυτό το Υπουργείο. Επανέρχομαι λέγοντας γιατί αναγνωρίζεται διεθνώς αυτή η απόφαση ως μια απόφαση σωστή και πρωτοποριακή: Διότι είναι ίσως η μόνη οδός και η μόνη δυνατότητα να αντιμετωπιστεί αποτελεσματικά η κλιματική κρίση και οι επιπτώσεις της σήμερα, τώρα, να σωθούν ζωές και περιουσίες, υποδομές των χωρών και ταυτόχρονα το περιβάλλον. Κατά την άποψή μου είναι πολύ σημαντικό να γίνει κατανοητό από όλους μας ότι αυτή η αντίληψη ξεπερνά παραδοσιακές ιδεολογικές διαφορές και πρέπει, έχοντας αυτή την κοινή πεποίθηση, να λειτουργήσουμε όλοι μαζί για να μπορέσουμε να γίνουμε όσο το δυνατόν πιο επωφελείς για τους πολίτες. Και ακριβώς γι' αυτόν τον λόγο, για να οδηγηθούμε σε αυτή την αναγκαία συναντίληψη και συναίνεση, ξεκινήσαμε αυτόν τον εθνικό διάλογο με στόχο μια κοινή εθνική στρατηγική. Ήδη έχουμε κάνει συνάντηση με την κ. Καφαντάρη. Ήταν πολύ εποικοδομητική συνάντηση. Την ευχαριστώ πολύ, γιατί και με τη δική της συνεισφορά και τη συνεισφορά όλων των κομμάτων όντως θα μπορέσουμε να φτάσουμε στο βέλτιστο δυνατό αποτέλεσμα, το οποίο βέβαια αντιλαμβάνεστε ότι σε συνθήκες κλιματικής κρίσης όπου όλα αλλάζουν κάθε μέρα θα πρέπει να το αναπροσαρμόζουμε με βάση τη λογική της προσαρμογής και βάσει της λογικής τού να περιορίζουμε τις επιπτώσεις της κλιματικής αλλαγής. Ποια, όμως, είναι η καινοτομία που φέρνει αυτό το νέο Υπουργείο; Είναι ακριβώς ότι για πρώτη φορά στην Ελλάδα, αλλά και σε άλλες χώρες -γι' αυτό και συζητείται- προσπαθεί να συζεύξει δύο κρίσιμους πυλώνες που ενώ φαίνονται ότι κινούνται παράλληλα εντούτοις συνδέονται απολύτως, και είναι η σύζευξη της πολιτικής προστασίας με την κλιματική κρίση. Επιτρέψτε μου εδώ, δίχως καμμία αυταρέσκεια, επειδή ακριβώς το έχω ζήσει και σε ευρωπαϊκό και σε παγκόσμιο επίπεδο, να αναφέρω πολλές από τις δικές μου εμπειρίες ότι είναι τόσο αναγκαία αυτή η συλλογιστική για τη διαχείριση των κρίσεων όπου πρέπει να συζευχθούν η πρόληψη, η προετοιμασία, η ετοιμότητα και η ανθεκτικότητα με την καταστολή, που, αν δεν γίνει με έναν τρόπο δημιουργικό, δυστυχώς θα μιλούμε μόνο θεωρητικά και δεν θα έχουμε πρακτικό αποτέλεσμα. Χαρακτηριστικά αν δείτε και την ίδια την πολιτική της Ευρωπαϊκής Ένωσης, το τι αρμοδιότητες έχει ο σημερινός επίτροπος για τη διαχείριση κρίσεων -η κυρία Πρόεδρος, όντας Ευρωβουλευτής, είδε πολλές τέτοιες πολιτικές πρωτοβουλίες στο πλαίσιο του Ευρωπαϊκού Κοινοβουλίου- θα διαπιστώσετε ότι πάντα υπήρχε αυτή η αγωνία πώς θα γίνουμε πιο αποτελεσματικοί στη λογική της καταστολής μέσω της πολιτικής προστασίας. Και το κρίσιμο θέμα είναι όχι πώς θα δράσουμε την κρίσιμη στιγμή, αλλά πώς θα δράσουμε πριν από την κρίσιμη στιγμή, πώς θα προετοιμαστούμε και πώς θα προλάβουμε, για να περιορίσουμε το κακό, να μην έχουμε όλες αυτές τις επιπτώσεις που καταλήγουν σε θύματα και σε διάλυση υποδομών. Αυτό επιχειρεί να υλοποιήσει το νέο Υπουργείο βασιζόμενο σε αυτές τις τρεις βασικές λέξεις, οι οποίες, όμως, έχουν πολύ μεγάλη σημασία. Όπως είπα και πριν: Πρόληψη, προετοιμασία, ετοιμότητα, ανταπόκριση και ανθεκτικότητα. Λέτε, γιατί δημιουργείται αυτό το Υπουργείο, αφού υπάρχει το Υπουργείο Περιβάλλοντος και Ενέργειας; Δεν υπάρχει αμφιβολία ότι όπως σε όλες τις κυβερνήσεις σε όλα τα πολιτικά συστήματα, τα Υπουργεία λειτουργούν με τη λογική της αλληλοσυμπληρωματικότητας. Το Υπουργείο Ενέργειας και Περιβάλλοντος και στην Ελλάδα, αλλά και σε όλες τις ευρωπαϊκές χώρες και σε άλλες ανεπτυγμένες χώρες, έχει την ευθύνη να βοηθήσει να φτάσουμε στην κλιματική ουδετερότητα μέσω της αντιμετώπισης των προβλημάτων των εκπομπών CO2, έχει την ευθύνη να διαχειριστεί όλα τα στοιχεία που αφορούν στο περιβάλλον με τον γνωστό παραδοσιακό τρόπο. Αλλά την ίδια στιγμή, όταν θα έχουμε κάτι αντίστοιχο με τον «Μπάλλο» που αναφέρατε πριν, ποιος θα το διαχειριστεί εκείνη τη στιγμή; Ποιο επιστημονικό προσωπικό θα παρακολουθήσει το ραγδαίο του φαινομένου; Ποιο επιστημονικό προσωπικό θα ξέρει πού βρίσκεται η στάθμη των ποταμών και των χειμάρρων, πού βρίσκεται η δυνατότητα του συνολικού συστήματος της χώρας να ανταποκριθεί, όταν μάλιστα υπάρχουν και τόσες παθογένειες που υπάρχουν στο εθνικό σύστημα; Χρειάζεται κάτι άλλο ακριβώς που θα μπορεί με επιστημονικό τρόπο να ανταποκριθεί σε αυτή την κρίσιμη ανάγκη και να πάρει τις σωστές αποφάσεις. Σας εξήγησα στη συνάντηση, θα το πω και τώρα: Δουλέψαμε με μοντέλα διαχείρισης κρίσεων στην περίπτωση του «Μπάλλου» και καταλήξαμε σε αυτή τη θέση που ευτυχώς δεν επιβεβαιώθηκαν τα μετεωρολογικά δεδομένα, διότι το μοντέλο διαχείρισης οδηγούσε, δυστυχώς, στο χειρότερο σενάριο, σε πολύ οδυνηρές επιπτώσεις. Αυτό το πράγμα δεν μπορεί να γίνει στο πλαίσιο του Υπουργείου Ενέργειας και Περιβάλλοντος όπως είναι δομημένο στην Ελλάδα και σε άλλες χώρες και χρειάζεται η σύσταση αυτού του νέου Υπουργείου. Σταματώ εδώ και θα συνεχίσω μετά.
Κυρία συνάδελφε, έχετε τον λόγο.
Κύριε Υπουργέ, φαντάζομαι στη δευτερολογία σας να απαντήσετε στα ερωτήματα που σας έθεσα για τις νομοθετικές πρωτοβουλίες, για το Υπουργείο, για τα θέματα του οργανογράμματος που πρέπει να έχει ένα νέο Υπουργείο και για το προσωπικό του. Αλλά πρώτα απ' όλα θα σας πω ότι είναι σωστός ο εθνικός διάλογος στο μείζον θέμα της κλιματικής κρίσης και της πολιτικής προστασίας, αλλά υπάρχει και μια βάση. Δεν αρχίζουμε από το μηδέν, κύριε Υπουργέ. Προσαρμογή στην κλιματική αλλαγή. Είναι από τις πρώτες χώρες στην Ευρώπη μετά τη Συμφωνία των Παρισίων η χώρα μας και από το 2016 έχει σχέδια προσαρμογής στην κλιματική αλλαγή και περιφερειακά σχέδια. Άρα, λοιπόν, υπάρχει μια βάση που μπορούμε να συνεχίσουμε τον διάλογο και, τέλος πάντων, να γίνονται ενέργειες. Αυτό είναι το ζητούμενο. Δεύτερον, αναφερθήκατε, νομίζω, σε Λισαβόνα και Βρυξέλλες όπου πήγατε και κάνατε κάποιες δηλώσεις. Πρώτα απ' όλα για το πρόγραμμα «ΑΙΓΙΣ», το οποίο είναι αυτό που κατέθεσε και ο κύριος Πρωθυπουργός εδώ στην Ολομέλεια και το οποίο αφορά εξοπλισμούς πολιτικής προστασίας 2020 - 2028, παραγγελίες νέων μηχανολογικών μέσων, ζητήματα εναέριων μέσων, τεχνολογικού εξοπλισμού και όλα αυτά. Είναι καλά όλα αυτά, αλλά και ο ανθρώπινος παράγοντας και, τέλος πάντων, η ουσιαστική αναβάθμιση του Πυροσβεστικού Σώματος, που εμείς κρίνουμε ότι υποβαθμίστηκε μετά τις τελευταίες πυρκαγιές, είναι ένα σοβαρό ζητούμενο. Εδώ θα είμαι και πιο συγκεκριμένη. Αυτή τη στιγμή αναφερθήκατε σε δηλώσεις σας ότι θα φέρνουμε πυροσβέστες από τη Βόρεια Ευρώπη να έρχονται στην Ελλάδα όταν έχουμε τις πυρκαγιές και αντίστοιχα Έλληνες πυροσβέστες θα πηγαίνουν. Το λέω σωστά; Και αυτό, βέβαια, δεν θα γίνεται μέσω του ευρωπαϊκού μηχανισμού, γιατί το ξέρετε καλά ότι ο ευρωπαϊκός μηχανισμός αφορά κυρίως εναέρια μέσα.
<utter_79 name="ΧΡΗΣΤΟΣ ΣΤΥΛΙΑΝΙΔΗΣ" role="Υπουργός Κλιματικής Κρίσης και Πολιτικής Προστασίας" member_name="χρηστος στυλιανιδης" member_role="['υπουργος κλιματικης κρισης και πολιτικης προστασιας(06/09/2021-24/12/2021)']" member_party="εξωκοινοβουλευτικός" member_region="nan" member_gender="male" current_gov="['μητσοτακη κυριακου(08/07/2019-10/02/2022)']" :>…(Δεν ακούστηκε)
Εντάξει, αλλά θα γίνεται μέσω του ευρωπαϊκού μηχανισμού αυτό; Μέχρι στιγμής δεν ισχύει, όμως, κάτι τέτοιο ή κάνω λάθος και είναι κάτι καινούργιο;
Θα σας πω.
Άσχετα από αυτό, όμως, κύριε Υπουργέ, γιατί δεν εκπαιδεύετε ακόμα περισσότερο στις νέες τεχνολογίες το προσωπικό του Πυροσβεστικού Σώματος; Γιατί δεν δίνετε μια λύση σε μια σειρά εργαζομένων στο Πυροσβεστικό Σώμα, ώστε να έχουν και απασχόληση σε δωδεκάμηνη βάση; Και ερχόμενη τώρα στο άλλο που αναφερθήκατε για τον «Μπάλλο» και λέτε ότι θέλετε να κάνετε καινούργιες δομές, υπάρχουν δηλώσεις σας και για μετεωρολογικές υπηρεσίες στην Πολιτική Προστασία κ.λπ., γιατί υποτιμάτε τόσο πολύ τον δημόσιο τομέα, τα ερευνητικά ιδρύματα της χώρας, τα πανεπιστήμια; Υπάρχει μια σημαντική βάση, πάνω στην οποία μπορούμε να προχωρήσουμε. Αυτή τη στιγμή εγώ θα σας αναφέρω την ΕΜΥ, η οποία έχει μια σειρά μετεωρολογικούς και γεωφυσικούς σταθμούς, οι οποίοι μπορούν να αξιοποιηθούν. Θα αναφερθώ στο Εθνικό Αστεροσκοπείο Αθηνών που έχει και συγκεκριμένα προγράμματα, τα οποία δεν χρησιμοποιήθηκαν στην αντιπυρική περίοδο, παραδείγματος χάριν, το πρόγραμμα «ΑΙΓΙΣ», το οποίο δίνει και μέσω δορυφόρων συγκεκριμένα στοιχεία για την εξάπλωση μιας πυρκαγιάς κ.λπ.. Γιατί υποτιμάτε -επιτρέψτε μου την έκφραση- τον δημόσιο τομέα και πάτε να δημιουργήσετε καινούργιες δομές; Στο κάτω-κάτω υπάρχει και μέσα στον ν.4662 άρθρο το οποίο μιλάει για δημιουργία ενός επιστημονικού φορέα ή επιτροπής να το πω καλύτερα, στην οποία θα συμμετέχουν από εκπαιδευτικά ιδρύματα, ειδικοί επιστήμονες κ.λπ.. Προχωρείτε σε κάτι τέτοιο; Δηλαδή, το θέμα είναι να δημιουργήσουμε καινούργιες δομές ή να αξιοποιήσουμε και να αναβαθμίσουμε ήδη τις δημόσιες δομές, ιδρύματα, επιστημονικά όπως είπα, πανεπιστήμια, επιστημονικούς φορείς και να χρησιμοποιήσουμε τη γνώση για το μείζον που θέλουμε; Φοβάμαι ότι κάπου αλλού... Αν έχω καταλάβει καλά, η δημιουργία νέων δομών, όπως αναφερθήκατε, αν θέλετε, σε δηλώσεις σας κ.λπ., μάλλον πάνε να δημιουργήσουν καινούργια κατάσταση, καινούργιους θεσμούς, πιθανόν για καινούργιες προσλήψεις, τοποθετήσεις «αρίστων» και διάφορα τέτοια. Ευχαριστώ.
Ευχαριστώ, κυρία συνάδελφε. Κύριε Υπουργέ, έχετε τον λόγο.
Θα μου επιτρέψετε, κυρία συνάδελφε, επειδή αντιλαμβάνομαι ότι υπάρχουν κάποιες παρεξηγήσεις, να σας πω ότι σε καμμία περίπτωση αρνούμαι ότι σε αυτή τη χώρα υπάρχει ένα εξαιρετικό ανθρώπινο δυναμικό και έχει παραχθεί πάρα πολύ σημαντική επιστημονική γνώση. Γι' αυτό και μιλάω κάθε μέρα με τη Μετεωρολογική Υπηρεσία. Ρωτήστε τον κ. Κολυδά, να σας πει πόσες φορές τη μέρα μιλάμε και πόσες φορές τη μέρα προσπαθούμε ακριβώς να βελτιώσουμε τα θέματα μέσα από την ΕΜΥ. Την ίδια στιγμή έχω συναντηθεί. Ξεκίνησα από το Πανεπιστήμιο Αθηνών, το Πολυτεχνείο και στο Αστεροσκοπείο με τον κ. Πλειώνη και προσπαθώ ακριβώς να δημιουργήσω και να αξιοποιήσω αυτή τη γνώση όσο τίποτα άλλο. Μέσα στο «ΑΙΓΙΣ» υπάρχει ένα ειδικό κονδύλι ακριβώς για να αξιοποιηθεί η επιστημονική κοινότητα και όλα τα προγράμματα θα περάσουν μέσα από τα πανεπιστήμιά μας. Έχω πει κατ' επανάληψη ότι το ανθρώπινο δυναμικό σε αυτή τη χώρα είναι εκπληκτικό. Αυτό που λέω είναι ότι υπάρχει πρόβλημα στο σύστημα. Εκεί θα εστιάσω για να μπορέσω ακριβώς να δημιουργήσω αυτόν τον συντονισμό όλων αυτών των ανθρώπων που είναι εξαιρετικοί. Αυτό σημαίνει ότι δεν είμαστε διαφορετικοί σε αυτή την άποψη. Έγινε κάποια παρεξήγηση. Το ξεχνάμε. Σε ό,τι αφορά το Πυροσβεστικό Σώμα και εδώ μιλάμε για ηρωικούς ανθρώπους. Εγώ είμαι σε επαφή μαζί τους. Αυτό το θέμα με τους εποχικούς που αναφέρετε δεν έχει καμμία σχέση με αυτό το λεγόμενο «Pilot Project» που θα γίνει από την Ευρωπαϊκή Ένωση. Έχω συναντηθεί τρεις φορές με τον νέο επίτροπο, τον κ. Λέναρτσιτς και έχει αποφασίσει η Ευρωπαϊκή Επιτροπή να χρηματοδοτήσει το πρόγραμμα που θα έρθει το καλοκαίρι οι δασοπυροσβέστες, διότι εμείς δεν έχουμε ακόμη στελεχώσει αυτό το προσωπικό των δασοκομάντος. Οι δασοκομάντος, από ότι μου εξήγησαν και μένα, που ξέρουν καλύτερα από μένα, οι ίδιοι οι πυροσβέστες δεν μπορούν να γίνουν δασοκομάντος πριν γίνουν πυροσβέστες, που σημαίνει δεν θα τους έχω το καλοκαίρι. Το καλοκαίρι πρέπει να αξιοποιήσω κάποιους από το εξωτερικό και τα λεφτά θα τα δώσει όλα ο ευρωπαϊκός μηχανισμός, διότι είναι το λεγόμενο «Pilot Project». Γι' αυτόν τον λόγο θα χρηματοδοτήσει ο μηχανισμός για να δούμε, όπως πάντα κάνει και στη δική μου περίοδο, τα καλά και τα κακά και να μπορέσει να αξιολογήσει αν θα συνεχίσει σε επόμενη φάση. Αυτό σημαίνει ότι αυτό το πρόγραμμα είναι κατ' κατ' αρχάς χρηματοδοτούμενο πλήρως και δεν έχει καμμία σχέση με προσλήψεις ή όχι εποχικών πυροσβεστών. Είναι εντελώς διαφορετικό πράγμα. Θέλουμε το καλοκαίρι, ειδικά Ιούλιο και Αύγουστο, όταν και θα έχουμε ανάγκη, εάν εμείς καταφέρουμε να φτάσουμε στους εκατό, εκατόν είκοσι δασοκομάντος δασοπυροσβέστες μέσα από το υπάρχον προσωπικό της Πυροσβεστικής, να έχουμε αυτούς τους άλλους τριακόσιους πενήντα από τις ευρωπαϊκές δυνάμεις, έτσι ώστε να τους συμπληρώσουμε και να είμαστε πιο αποτελεσματικοί. Ώσπου να φτιάξουμε το δικό μας σώμα δασοκομάντος, αντιλαμβάνεστε ότι δεν θα χρειάζεται ή θα είναι σε άλλη βάση, στη βάση της ευρωπαϊκής αλληλεγγύης. Όμως, θέλω να πω αυτά που με ρωτήσατε σχετικά με το προσωπικό. Το προσωπικό του Υπουργείου, οι μόνιμοι υπάλληλοι, αλλά και αυτοί που υπηρετούν με σχέση αορίστου χρόνου είναι δυστυχώς συνολικά μόνο πενήντα. Αντίστοιχα οι μόνιμοι και οι ΙΔΑΧ που υπηρετούν με απόσπαση από άλλους φορείς είναι είκοσι τρεις. Οι υπάλληλοι που υπηρετούν με σχέση ορισμένου χρόνου είναι συνολικά τριακόσιοι εννέα και αυτή τη στιγμή ασχολούνται κυρίως με την ιχνηλάτηση, λόγω του COVID. Όπως και οι είκοσι τρεις που είπα πριν ασχολούνται κυρίως με θέματα που αφορούν στον COVID. Μας έτυχε αυτό το κακό και θα πρέπει να το διαχειριστούμε και μέσα από την Πολιτική Προστασία. Τονίζω ότι οι υπάλληλοι αυτών των κατηγοριών εξυπηρετούν, όπως είπα, τις έκτακτες ανάγκες που προέκυψαν από την πανδημία και είναι αναμφίβολα σημαντική αυτή η συνεισφορά τους, όπως και η συνεισφορά του Υπουργείου σ' αυτή τη μεγάλη πρόκληση που έχουμε όλοι μπροστά μας. Όσον αφορά στο Πυροσβεστικό Σώμα, το σύνολο της οργανικής του δύναμης αριθμεί δεκατρείς χιλιάδες διακόσια πενήντα επτά στελέχη. Από αυτούς, οι έντεκα χιλιάδες τριακόσιοι ογδόντα δύο υπηρετούν ως υπαλληλικό πυροσβεστικό προσωπικό και χίλιοι πεντακόσιοι σαράντα εννέα ως πυροσβέστες πενταετούς υποχρέωσης με οργανική θέση και εννιακόσιοι σαράντα τέσσερις ως πυροσβέστες πενταετούς με προσωποπαγή θέση. Το χρονικό διάστημα από 1η Μαΐου ως 1η Οκτωβρίου του 2021 είχαν προσληφθεί δύο χιλιάδες τετρακόσιοι εβδομήντα πυροσβέστες εποχικής απασχόλησης με σχέση εργασίας ιδιωτικού δικαίου ορισμένου χρόνου και με δυνατότητα επαναπρόσληψης έως πέντε συνεχείς αντιπυρικές περιόδους. Είναι σημαντικό να εξάρουμε ξανά το υψηλό επίπεδο και το φρόνημα του προσωπικού της Πυροσβεστικής. Πιστεύω και έχω βρει στο Πυροσβεστικό Σώμα ανθρώπους που δεν περίμενα, ανθρώπους εξαιρετικών δυνατοτήτων και θα επιμείνουμε ακριβώς στο να τους αναβαθμίσουμε κι άλλο και κυρίως να τους δώσουμε κύρος και αναγνώριση. Χρειάζεται όλη η κοινωνία. Όλοι μας πρέπει να τους τη δώσουμε, ακριβώς γιατί αυτοί σβήνουν πυρκαγιές και όχι οι πολιτικοί, όχι οι δήμαρχοι, όχι οι περιφερειάρχες. Αυτοί είναι οι ήρωες. Εμείς απλώς είμαστε εκεί για να τους βοηθήσουμε τη δύσκολη ώρα. Πιστεύω ότι το ευρωπαϊκό project που λέμε δεν έχει σχέση με το τι θα γίνει με τους εποχικούς ή τους πενταετούς. Αυτά είναι θέματα που συζητούμε. Ο Υφυπουργός μου, ο οποίος έχει την αρμοδιότητα για το Πυροσβεστικό Σώμα, τις επόμενες μέρες θα κάνει την πρώτη του πρόταση που αφορά όλο αυτό το θέμα της αναδιάρθρωσης και την επόμενη φορά θα έρθουμε στη Βουλή να σας ενημερώσουμε. Ευχαριστώ πάρα πολύ.
Κι εγώ σας ευχαριστώ, κύριε Υπουργέ. Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επικαίρων ερωτήσεων. Κύριοι συνάδελφοι, παρακαλώ όπως επικυρωθούν τα παρακάτω Πρακτικά των εξής συνεδριάσεων της Ολομέλειας: της συνεδρίασης ΙΒ΄ της Πέμπτης 21-10-2021, της συνεδρίασης ΙΓ΄ της Παρασκευής 22-10-2021, της συνεδρίασης ΙΔ΄ της Δευτέρας 25-10-2021, της συνεδρίασης ΙΕ΄ της Δευτέρας 1-11-2021, της συνεδρίασης ΙΣΤ΄ της Τρίτης 2-11-2021, της συνεδρίασης ΙΖ΄ της Τετάρτης 3-11-2021 και της συνεδρίασης ΙΗ΄ της Πέμπτης 4-11-2021.
Συνεπώς τα Πρακτικά της συνεδρίασης ΙΒ΄ της Πέμπτης 21-10-2021, της συνεδρίασης ΙΓ΄ της Παρασκευής 22-10-2021, της συνεδρίασης ΙΔ΄ της Δευτέρας 25-10-2021, της συνεδρίασης ΙΕ΄ της Δευτέρας 1-11-2021, της συνεδρίασης ΙΣΤ΄ της Τρίτης 2-11-2021, της συνεδρίασης ΙΖ΄ της Τετάρτης 3-11-2021 και της συνεδρίασης ΙΗ΄ της Πέμπτης 4-11-2021 επικυρώθηκαν. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.23΄ λύεται η συνεδρίαση για την προσεχή Τετάρτη 8 Δεκεμβρίου 2021 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.